Bahaya Jika Ibu Hamil Kurang Zat Besi, Ini 9 Makanan Yang Boleh Bantu Tambah Darah

Sepanjang kehamilan, pelbagai kesukaran akan dialami oleh wanita yang sedang sarat hamil. Ini ekoran pelbagai perubahan drastik yang berlaku terhadap tubuh badan mereka. Anemia semasa hamil adalah antara masalah kesihatan paling kerap dialami oleh wanita berbadan dua.

Kondisi membimbangkan ini sebenarnya mungkin boleh dicegah dengan lebih awal jika wanita hamil mengambil
suplemen zat besi
 yang disarankan oleh doktor atau
makanan tambah darah
 yang juga telah dicadangkan oleh pakar pemakanan.

Persoalannya, apakah contoh-contoh makanan tambah darah tersebut yang boleh diambil sebagai cara atasi
anemia ketika hamil
? Ikuti artikel ini untuk mengetahui dengan lebih lanjut.

Untuk mendapatkan lebih banyak info tentang Kehamilan, sila dapatkannya
di sini.

Mengapa zat besi penting semasa kehamilan?

Sebelum mengetahui cara atasi anemia semasa mengandung, kita perlu tahu terlebih dahulu apa itu sebenarnya anemia kekurangan zat besi.

Ia adalah satu keadaan di mana badan kekurangan sel darah merah yang sangat penting untuk membawa oksigen ke seluruh tubuh badan.

Anemia sebenarnya mempunyai banyak jenis, namun anemia kekurangan zat besi adalah yang paling kerap terjadi di
kalangan wanita hamil
1
.

Anemia semasa hamil akibat kekurangan zat besi akan terjadi apabila tubuh badan individu mengalami kekurangan zat besi untuk menghasilkan sel darah merah yang bermutu.

Zat besi pula merupakan elemen yang penting dalam pembentukan sel darah merah.

Kekurangannya akan mengakibatkan badan tidak mampu menghasilkan hemoglobin (Hb) iaitu sejenis protein penting dalam sel darah merah yang mencukupi untuk membawa oksigen ke seluruh tubuh badan
2
.

Gejala kekurangan zat besi semasa kehamilan

Kondisi ini seterusnya mengakibatkan tubuh badan kekurangan sel darah merah dan akan mengalami pelbagai gejala yang membimbangkan seperti
3
:

Kerap letih

Mudah marah

Pening kepala

Sukar menumpukan perhatian

Kurang selera makan

Keinginan untuk makan ais atau bahan bukan makanan

Mata putih kelihatan kebiruan

Kuku rapuh dan senang patah

Tangan dan kaki sejuk

Kulit pucat

Lidah pedih

Berasa pusing kepala apabila berdiri dari posisi duduk

Degupan jantung menjadi cepat

Sesak nafas

Tidak dinafikan ada sesetengah gejala anemia semasa hamil hampir menyerupai simptom kehamilan. Usah bimbang, kerana anda akan menjalani ujian darah secara rutin semasa pemeriksaan pranatal.

Walau bagaimanapun, sekiranya wujud kerisauan mengenai tahap keletihan yang dialami atau sebarang gejala lain, berundinglah dengan doktor untuk mendapatkan kepastian.

Baca juga:

Cepat Letih Masa Hamil? Itu Simptom Anemia! Cuba Ambil Makanan Untuk HB Rendah Ini

13 Makanan Ini PUNCA Keguguran? Ini Yang Ibu Hamil Wajib Ambil Tahu

9 sumber makanan semasa hamil untuk tingkatkan pengambilan zat besi

Cara paling mudah untuk mencegah anemia semasa hamil adalah melalui diet pemakanan harian anda. Antara makanan yang disarankan untuk diambil adalah seperti
3
,
4
,
5
:

#1. Daging merah, makanan tambah darah terbaik

Seperti yang kita tahu, zat besi daripada sumber
daging merah
 seperti lembu dan kambing adalah sangat mudah diserap ke dalam tubuh badan kita berbanding sumber makanan yang lain. Pastinya ia cara atasi anemia semasa mengandung yang paling mudah.

#2. Hati ayam, bantu tambah kepekatan darah

Menurut pakar pemakanan,
makan hati ayam
 dapat menambah kepekatan darah dalam tubuh badan kita, sekali gus bantu mengatasi anemia semasa hamil.

Pun begitu, anda disarankan untuk tidak mengambilnya terlalu kerap kerana organ dalaman haiwan adalah tidak baik untuk kesihatan janin dalam kandungan.

#3. Kerang, makanan laut yang kaya dengan zat besi

Selain makanan darat, ada juga makanan laut yang merupakan cara atasi anemia semasa mengandung.

Makanan laut
 tersebut adalah kerang. Namun begitu, anda harus memastikan ia dimasak sepenuhnya terlebih dahulu kerana makan kerang secara mentah adalah tidak bagus.

#4. Pisang, buah yang kaya dengan zat besi

Buah pisang
 dapat membantu menambah sel darah merah dalam tubuh badan wanita hamil.

Oleh itu, anda perlu makan sekurang-kurangnya 2 biji setiap hari kerana asid folik yang terkandung di dalamnya dapat menghasilkan sel baru dan membantu perkembangan janin.

#5. Delima, buah berkhasiat dan tinggi dengan mineral semula jadi

Selain pisang, buah delima juga sebenarnya mampu mengurangkan
gejala-gejala anemia
. Ini sekali gus dapat membantu wanita hamil mempertahankan jumlah sel darah yang mencukupi sepanjang tempoh kehamilan.

#6. Bayam, sayur terbaik tambah sel darah merah

Sayur bayam merupakan sayur yang paling bagus dimakan berbanding sayur-sayuran yang lain kerana ia
mengandungi zat besi
 yang sangat tinggi untuk mencegah anemia semasa hamil.

#7. Brokoli, kaya dengan antioksidan dan mineral

Selain sayur bayam, brokoli juga merupakan antara contoh sayur-sayuran yang mampu mencegah anemia ketika hamil.

Ini kerana brokoli mengandungi antioksidan yang mampu melawan penyakit dan jangkitan, sekali gus melindungi kehamilan.

#8. Kuning telur, makanan berkhasiat yang sering disisihkan

Kadangkala, kita akan rasa pelik jika ada individu yang hanya makan
kuning telur sahaja.

Pun begitu, ia perlu dilakukan sebagai cara atasi anemia semasa mengandung kerana

kuning telur mengandungi nutrien yang dapat menambah dan mengekalkan sel darah merah serta haemoglobin.

#9. Kekacang, bantu wanita tambah sel darah merah sepanjang kehamilan

Selain daging, sayur dan buah, kekacang juga adalah antara jenis makanan yang mampu membantu mencegah anemia semasa hamil. Anda boleh ambil sebagai snek dan ia dapat membantu menambah sel darah merah.


Usia Paling Sesuai Untuk Anak Lelaki Berkhatan, Semasa Bayi Atau Kanak-kanak?

Bersunat atau berkhatan adalah sesuatu yang sangat dituntu
t bagi seorang muslim dan sudah menjadi norma yang sangat biasa dalam kalangan masyarakat kita kini yang hidup berbilang kaum. Namun, tahukah anda bila usia sesuai untuk bersunat?

Bukan sahaja individu Melayu Islam yang perlu melakukan prosedur ini, masyarakat Cina, India malahan masyarakat di seantero dunia juga kini sudah mula melakukannya.

Namun begitu, terdapat beberapa pendapat mengenai usia sesuai untuk bersunat bagi kanak-kanak lelaki. Ada yang kata semasa bayi lebih baik dan ada juga yang kata perlu tunggu sehingga usia kanak-kanak.

Jadi, yang mana satu? Untuk mengetahui jawapannya, jom kita sama-sama ikuti artikel ini dengan lebih mendalam lagi!

Apa itu bersunat?

Sebelum pergi dengan lebih lanjut, haruslah kita tahu sedikit sebanyak tentang perbuatan ini terlebih dahulu. Untuk pengetahuan anda, b
erkhatan atau bersunat adalah satu prosedur pemotongan lapisan kulit yang menutupi kepala zakar lelaki yang dipanggil kulup atau ‘prepuce’.

Prosedur yang paling tua di dunia ini sangat dituntut untuk dilakukan oleh individu muslim. Namun kini telah banyak dilakukan oleh masyarakat di seantero dunia kerana prosedur ini mendatangkan pelbagai manfaat di samping mudah untuk dilakukan.

Akan tetapi, untuk apa ia dilakukan?
 Adakah terdapat sebarang manfaat terhadap kesihatan kita
?

Apa manfaat bersunat bagi kanak-kanak lelaki?

Menurut kajian, prosedur ini boleh mendatangkan pelbagai jenis manfaat kepada individu yang menjalaninya. Antaranya adalah:

#1. Alat kelamin mudah dibersihkan

Prosedur bersunat akan menyebabkan lapisan kulit yang menutupi kepala zakar lelaki yang dipanggil kulup atau ‘prepuce’ dibuang.

Lapisan ini sebenarnya sangat mudah untuk dijangkiti bakteria yang boleh mengakibatkan pelbagai jenis penyakit jika anak lelaki anda tidak membersihkannya dengan cermat.

Oleh itu, alat kelamin anak lelaki anda akan lebih mudah dibersihkan selepas membuangnya

#2. Kurang risiko mendapat penyakit

Pelbagai jenis penyakit dapat dielak atau dicegah daripada menjangkiti anak lelaki anda dengan melakukan prosedur bersunat, antaranya:

Penyakit saluran air kencing

Penyakit kelamin pada diri sendiri atau pasangan perempuan

Kanser zakar

Kanser serviks pada pasangan perempuan

‘Phimosis’ iaitu ketidakmampuan untuk menarik kulup atau ‘paraphimosis’

Persoalannya, bila prosedur ini paling sesuai dilakukan? Semasa bayi atau kanak-kanak?

Bila usia sesuai untuk bersunat?

Sebenarnya, tidak terdapat sebarang usia sesuai untuk bersunat yang spesifik bagi anak lelaki anda menjalankan prosedur berkhatan. Ia terpulang kepada kesediaan anak dan anda sebagai ibu bapa.

Di negara kita, kanak-kanak lelaki biasanya menjalankan prosedur ini ketika dalam lingkungan usia 5 hingga 12 tahun dan ada juga yang
memilih untuk melakukannya ketika anak lelaki mereka masih bayi
.

Ini adalah tidak berbahaya kerana ia tidak akan menyebabkan sebarang perbezaan pada proses tumbesaran kanak-kanak. Jadi, anda masih lagi tertanya-tanya?

Sebaiknya, berjumpalah dengan pakar perubatan untuk berbincang mengenai hajat anda untuk melakukan prosedur berkhatan buat anak lelaki anda sebelum membuat sebarang keputusan.

Hello Health Group
 tidak menyediakan nasihat perubatan, diagnosis, atau rawatan.


Mahu Hubungan Kelamin Yang Menyeronokkan, Ini 6 Perkara Harus Dielakkan Sebelum Seks

Seks adalah kehendak asas manusia. Ia adalah satu pengalaman yang menyeronokkan. Selain menjadikan hubungan yang paling tinggi antara lelaki dan wanita, seks yang baik juga banyak memberi manfaat kepada hormon wanita. Tambahan, ia melepaskan tekanan. Oleh itu, untuk mendapatkan kehidupan seks yang sihat serta saat-saat menyeronokkan, terdapat enam perkara yang harus dielakkan.

Makan terlalu banyak

Selepas makan besar, seseorang mungkin berasa mengantuk dan lembab. Oleh itu, perasaan ini boleh menjejaskan hubungan seks anda. Daripada makan besar dengan karbohidrat tinggi atau daging, anda perlu mencuba buah-buahan atau kekacang dengan air. Makanan jenis ini dapat memberi anda tahap tenaga yang cukup untuk tubuh anda.

Bercukur

Wanita tidak boleh bercukur sebelum bersetubuh. Bercukur menyebabkan lapisan kulit teratas mengelupas dan menjadi sangat sensitif. Folikel rambut boleh merengsakan dan menyebabkan luka kecil, yang akan membawa kepada kemungkinan mendapat jangkitan seperti HPV atau herpes.

Minum minuman tenaga atau alkohol

Sesetengah lelaki percaya bahawa minuman tenaga boleh menyokong tenaga mereka dan juga meningkatkan stamina sebelum seks. Walaupun jumlah gula yang tinggi dalam minuman tenaga boleh membawa kesan segera, dalam jangka masa panjang ia boleh menyebabkan kesan negatif pada lelaki.

Merokok

Rokok dibuktikan untuk menghilangkan libido. Oleh kerana saluran darah tersekat, darah yang mengalir di dalamnya akan dihadkan dan seterusnya akan menjejaskan kehidupan seks. Nikotin dalam rokok akan meningkatkan jumlah karbon monoksida dalam darah yang boleh menghentikan penghasilan hormon untuk masa yang lama. Oleh itu, merokok juga mengurangkan paras testosteron. Selain itu, merokok membawa bau yang tidak baik untuk tubuh anda yang mungkin menghalang seseorang daripada bersenang-senang.

Kebimbangan terlampau

Kedua-dua lelaki dan wanita agak cemas sebelum bersetubuh. Kadang-kadang, kebimbangan terlampau boleh menyebabkan disfungsi erektil. Urutan kaki atau belakang daripada pasangan boleh membantu mengurangkan tekanan serta mencipta masa yang luar biasa untuk kedua-duanya.

Menggunakan peppermint

Adalah dipercayai bahawa peppermint dapat meningkatkan keyakinan dengan membawa nafas yang segar. Malah, ia mempunyai kesan negatif terhadap seks kerana ia dapat menurunkan tahap testosteron kerana ia mengandungi mentol. Daripada menggunakan peppermint, berhati-hati mencuci mulut dengan ubat gigi pudina boleh menjadi pilihan yang lebih baik.

Kehidupan seks yang memuaskan membawa pelbagai manfaat untuk tubuh dan mentaliti manusia. Walau bagaimanapun, ia selamat selagi kedua-dua pasangan menggunakan perlindungan untuk mencegah penyakit dan jangkitan seperti HPV, HIV, STI dan kehamilan yang tidak dirancang. Sekiranya terdapat sebarang kebimbangan mengenai seks yang selamat dan sihat, anda perlu berjumpa pakar.


Benarkah Anak Yang Dilahirkan Ibu Berbadan Gempal Memiliki IQ Lebih Rendah? Tapi Mengapa?

Obesiti merupakan penyakit kronik
 yang kian meningkat saban tahun dan sering dikaitkan dengan pelbagai jenis komplikasi seperti kencing manis, hipertensi dan penyakit kardiovaskular.

Selain daripada memberi kesan negatif terhadap kualiti hidup individu, ibu gemuk atau obesiti juga dapat mempengaruhi kecekapan psikomotor anak di dalam kandungan.

Kesan ini telah dilaporkan dalam jurnal yang diterbitkan di laman Jurnal Pediatrik BMC pada Disember 2019.

Baca artikel ini untuk tahu dengan lebih lanjut!

Obesiti dan kesannya terhadap perkembangan si manja

Banyak kajian yang telah membuktikan bahawa perkembangan kognitif anak anda bergantung kepada jisim berat badan (BMI) anda semasa tempoh kehamilan.

Pada tahun 2018, kajian yang dijalankan oleh Elizabeth Widen, professor madya jurusan sains pemakanan di Universiti Texas, telah membuktikan bahawa masalah obesiti atau berat badan berlebihan semasa hamil boleh memberikan kesan negatif terhadap perkembangan minda bayi.

Susulan kajian tersebut, pada tahun 2019, beliau memperoleh dapatan yang sama melalui kajiannya yang melibatkan 368 ibu dan kanak-kanak.

Melalui kajian, mereka mendapati bahawa bayi lelaki yang dilahirkan oleh ibu gemuk cenderung untuk mempunyai keupayaan motor yang tidak setaraf dengan usia ketika mereka berumur 3 dan 7 tahun.

Kecekapan psikomotor diukur dari segi koordinasi, ketangkasan, pergerakan dan kecepatan tindakan.

Kanak-kanak lelaki yang dilahirkan oleh wanita obes mempunyai skor keupayaan yang lebih rendah berbanding dengan kanak-kanak lelaki yang dilahirkan oleh
wanita yang mempunyai berat badan normal
.

Ia bukan bertujuan untuk memalukan mana-mana pihak.

Namun kesan masalah obesiti ibu terhadap perkembangan kanak-kanak harus difahami agar tindakan susulan boleh diambil dengan lebih drastik.

Kesan obesiti tersebut bukan sahaja mempengaruhi kadar kecekapan psikomotor bayi, malah skor darjah kecerdasan (IQ) mereka.

Melalui ujian IQ berskala lengkap, mereka yang dilahirkan oleh ibu obes mempunyai IQ dengan 5 mata lebih rendah berbanding dengan anak yang dilahirkan oleh ibu berat normal.

Jangan salah ikut nilai BMI!

Interpretasi masalah obesiti dan berat badan berlebihan berbeza mengikut populasi etnik.

Menurut Pertubuhan Kesihatan Sedunia (WHO), bagi orang Eropah, individu yang mempunyai nilai BMI 25 kg/m
2
 dan ke atas dianggap mempunyai masalah berat badan berlebihan.

Bagaimana pula dengan etnik yang lain seperti orang Asia?

Bagi orang Asia, mereka yang mempunyai nilai BMI 23 kg/m
2
 dan ke atas dianggap mempunyai masalah tersebut. Ini berikutan terdapat perbezaan pada jumlah dan distribusi lemak badan orang Asia dan Eropah pada nilai BMI yang sama.

Secara ringkasnya, risiko untuk mendapat penyakit kronik berkaitan nutrisi adalah lebih tinggi pada orang Asia.

Kaji Selidik Morbiditi dan Kesihatan Nasional (NHMS) 2011 telah menunjukkan bahawa prevalens masalah obesiti dalam kalangan wanita berusia 18 tahun dan ke atas telah meningkat daripada 5.7% kepada 17.6%.

Ini merupakan nilai peratusan yang agak membimbangkan berikutan risiko terhadap
komplikasi kehamilan meningkat
 jika wanita tersebut membuat keputusan untuk hamil tanpa mengurangkan berat badan sebelum mengandung.

Bagaimanakah caranya untuk mengurangkan risiko tersebut?

Kurangkan berat badan anda dan gunakan nilai ketinggian dan berat badan sebagai panduan ke arah mencapai nilai BMI yang sihat.

Kesan obesiti terhadap ibu mengandung

Komplikasi kehamilan bukan sahaja berisiko untuk dialami oleh mereka yang mempunyai masalah kawalan berat badan sebelum tempoh kehamilan.

Anda yang mempunyai nilai kenaikan berat semasa hamil pada tahap yang berlebihan juga berisiko untuk mendapat komplikasi kesihatan.

Oleh itu, panduan kenaikan berat badan semasa hamil telah dibuat menggunakan BMI ibu.

Kurang berat badan (<18.5 kg/m
2
) – jumlah kenaikan pada kadar 12.5 kg hingga 18.0 kg

Berat badan normal (18.5-22.9 kg/m
2
) – jumlah kenaikan pada kadar 11.5 kg hingga 16.0 kg

Berat badan berlebihan (23.0-27.4 kg/m
2
) – jumlah kenaikan pada kadar 7.0 kg hingga 11.5 kg

Obes (>27.5 kg/m
2
) – jumlah kenaikan pada kadar 5.0 hingga 9.0 kg

Panduan yang disenaraikan di atas boleh diaplikasikan kepada wanita Asia. Jika ia melibatkan wanita dari negara Eropah, nilai BMI asal boleh digunakan bagi menentukan kadar kenaikan berat badan normal.

Wanita mengandung obes mempunyai risiko untuk mendapat pelbagai jenis komplikasi semasa hamil. Antaranya adalah:

Diabetes gestasi

Keguguran

Preeklampsia

Pendarahan berlebihan selepas bersalin

Peningkatan pada risiko diagnosis diabetes jenis 2 selepas tempoh bersalin

Bukan ibu gemuk sahaja yang akan mengalami komplikasi ketika hamil, malah anak yang dikandung juga turut serta merasai natijahnya.

Selain daripada apa yang dikemukakan dalam dapatan kajian oleh Widen, masalah yang boleh dialami oleh bayi adalah seperti berikut:

Kelahiran pramatang

Kematian bayi semasa lahir

Kecacatan kongenital

Berat melebihi nilai normal (> 4.0 kg)

Mengalami peningkatan risiko untuk mendapat penyakit kronik seperti sakit jantung dan kencing manis kelak

Oleh itu, mungkin bakal ibu gemuk ingin menurunkan berat badan semasa hamil bukan? Namun pastikan ia sesuai dengan BMI ketika hamil yang kalian perlukan ya?

Baca juga:

BAHAYA! Berat Menyusut Sewaktu Hamil Itu Bukan Perkara Menggembirakan, Ibu

Berat Berlebihan Ketika Hamil & Doktor Suruh Kurangkannya? Apa Kata Cuba Cara Ini…

Anda Hamil? Jom Kira Berat Badan Tambahan Yang Anda Perlukan

Kalkulator Tambah Berat Badan Ketika Hamil

Awas! Bahaya Jika Berat Naik Banyak semasa Hamil


Enteropati Persekitaran

Enteropati persekitaran ialah penyakit yang kurang difahami selama bertahun-tahun. Apakah sebenarnya enteropati persekitaran? Artikel di bawah akan memberikan maklumat lanjut.

Apakah itu enteropati persekitaran?

Enteropati persekitaran, atau juga dikenali sebagai enteropati tropika, adalah satu istilah yang digunakan untuk menunjukkan penyakit kronik subklinikal yang disebabkan oleh pencemaran berulang najis pada makanan. Keadaan ini akan menyebabkan keradangan dalam usus kecil, serta villi usus. Ia juga adalah satu keadaan berbahaya yang berpotensi menyebabkan malnutrisi (kekurangan nutrisi) kronik dalam kanak-kanak di negara-negara membangun.

Walaupun terdapat beberapa perubahan histologi, kesan klinikal enteropati persekitaran baru sahaja disedari baru-baru ini, kerana masyarakat kini sedar bagaimana mendalam kesan keadaan ini ke atas beribu-ribu orang. Walau bagaimanapun, punca keadaan masih tidak diketahui dan sehingga hari ini, masih tiada model haiwan yang sesuai untuk kajian. Ini menyukarkan saintis dan penyelidik melihat lebih jauh ke dalam penyakit rumit ini.

Apabila rawatan pemakanan dan vaksin oral gagal disediakan, mereka yang berada di negara-negara membangun boleh mengalami enteropati persekitaran, kemudian menjejaskan imuniti dan juga fungsi penyerapan usus.

Di sini kita mengkaji penemuan terbaru dalam enteropati persekitaran, serta ringkasan bagi keadaan yang kurang difahami ini.

Penemuan terbaru enteropati persekitaran

Pada masa ini, sebahagian besar daripada pemahaman tentang enteropati persekitaran berasal dari kajian yang telah dijalankan pada dekad yang lalu. Hasil beberapa kajian baru pada pencirian histoptologi keadaan ini sedang ditunggu-tunggu. Ujian standard biopsi usus digunakan untuk memeriksa sama ada seseorang mempunyai enteropati persekitaran  atau tidak.
Biomarkers
 yang berbeza telah diuji sebagai tanda penyakit dan juga, kekurangan zat makanan yang kronik. Kekurangan data adalah sebab mengapa tidak sebarang penanda bio yang ideal sedang dibangunkan, walaupun kajian yang berterusan masih dijalankan. Beberapa kajian rawatan yang hasilnya adalah peningkatan dalam enteropati persekitaran juga telah dijalankan.

Ringkasan

Histopatologi asas enteropati persekitaran telah dijumpai sebelum ini. Pada masa ini, sainstis dan penyelidik menjalankan analisis yang lebih mendalam untuk mengkaji lanjut mengenai patofisiologi keadaan ini. Banyak penanda bio yang menunjukkan bagaimana mekanisme berbeza terlibat dalam enteropati persekitaran juga boleh diuji sebagai petanda keadaan ini. Walaupun sehingga hari ini, tiada sebarang penanda bio tunggal yang boleh digunakan sebagai petanda, beberapa penanda bio lain yang berpotensi sedang disahkan dalam kajian yang berbeza.

Walaupun terdapat beberapa kajian sedang dijalankan untuk mengenal pasti punca keadaan ini, enteropati persekitaran masih dilihat sebagai satu topik sukar dengan pengetahuan yang sangat sedikit oleh saintis dan penyelidik. Oleh itu, masih tiada penyelesaian tentang penggunaan bermanfaat penanda bio.


Minggu 29

Perkembangan bayi

Perkembangan bayi dalam kandungan

Bayi anda kini bersaiz seperti labu madu, dengan berat kira-kira 1.1 kg dan kepanjangan sekitar 38.1 cm daripada kepala ke tumit.

Bayi anda akan terus aktif. Beberapa pergerakan ringan sebelum ini kini telah menjadi pergerakan keras dan bertenaga yang mungkin mengujakan anda. Jika anda menyedari sebarang kekurangan pergerakan, kira bilangan pergerakan bayi anda. Kebiasaannya bayi akan bergerak sekurang-kurangnya 10 kali dalam masa 2 jam. Jika bayi anda jarang bergerak, maklumkan dengan doktor anda untuk memastikan bayi anda sihat.

Perubahan hidup & tubuh badan

Bagaimanakah perubahan badan saya?

Anda mungkin berasa tidak selesa disebabkan simptom lama seperti pedih hulu hati dan sembelit. Ini disebabkan hormon kehamilan, progesteron melonggarkan tisu otot licin (
smooth muscle
) di seluruh badan termasuklah sistem gastrousus. Ini boleh menyebabkan angin, pedih hulu hati dan menyumbang kepada sembelit.

Uterus anda yang semakin membesar juga boleh menyebabkan buasir. Saluran darah yang bengkak pada kawasan rektal ini sering berlaku sewaktu kehamilan dan akan hilang beberapa minggu selepas kelahiran, jadi anda tidak perlu risau.

Apakah yang perlu saya beri perhatian?

Pada penghujung kehamilan, anda mungkin merasakan pergerakan bayi anda berkurang. Bayi anda kini kurang mempunyai ruang untuk bergerak dalam rahim disebabkan tumbesarannya dan kerana kepalanya telah memasuki bahagian pelvis. Tapi, kekurangan pergerakan dalam trimester ke-3 juga mungkin menunjukkan bahawa bayi anda dalam risiko. Masalahnya mungkin terletak pada tali pusat atau plasenta. Untuk memastikan tiada masalah, anda harus menemui doktor anda untuk pemeriksaan.

Pertemuan dengan doktor

Apa yang harus saya maklumkan pada doktor?

Anda patut terus menemui doktor jika anda risau bahawa bayi anda kurang bergerak. Doktor mungkin akan bertanyakan, bilakah waktu terakhir anda menyedari pergerakannya dan berapa kali pergerakan yang anda sedari dalam masa beberapa jam. Jangan risau kerana doktor hanya mahu memeriksa keadaan bayi dan memastikan semuanya dalam keadaan baik. Jika terdapat masalah dengan bayi anda, doktor mungkin mencadangkan kelahiran pramasa/pramatang dan sokongan yang diperlukan. Anda mungkin akan menemui vena labah-labah pada kulit anda yang berbentuk seperti merebak daripada pusat perut dan kelihatan seperti kaki labah-labah. Anda juga mungkin menemuinya pada wajah, leher, payudara atau tangan. Jangan risau kerana ia akan hilang beberapa minggu selepas kelahiran. Ini hanyalah kesan peningkatan aliran darah sewaktu anda hamil.

Apakah ujian yang perlu saya tahu?

Anda mungkin perlu bertemu dengan doktor lebih kerap pada bulan hadapan, setiap 2 minggu sekali dan setiap sekali seminggu sehingga kelahiran. Sewaktu pemeriksaan bulan ini, tekanan darah dan berat anda akan diukur, anda mungkin akan ditanyakan tentang sebarang tanda dan simptom yang anda hadapi. Doktor juga akan menyuruh anda memaklumkan corak pergerakan bayi anda dan jadual aktivitinya: waktu bayi anda bergerak dan waktu dia lebih diam. Saiz uterus anda juga akan diperiksa seperti biasa.

Kesihatan & keselamatan

Apakah yang perlu saya tahu untuk kesihatan dan keselamatan semasa hamil?

Mendandan rambut

Hormon kehamilan merubah komposisi dan tekstur rambut. Anda boleh mendapatkan khidmat dandanan di salun seperti meluruskan rambut tetapi kesan kehamilan mungkin mempengaruhi hasilnya.

Keracunan plumbum

Anda patut mengelakkan benda yang mengandungi plumbum sewaktu kehamilan. Kesihatan anda akan berisiko jika anda makan makanan yang mengandungi plumbum, kerja yang terdedah kepada plumbum atau menyentuh hasil seni atau bahan kosmetik yang mengandungi plumbum. Tahukah anda, terdapat kajian yang menunjukkan bahawa pendedahan kepada plumbum sewaktu kehamilan boleh membuatkan anda berisiko mengalami keguguran dan mempunyai bayi dengan IQ rendah?

Bagaimanakah pertumbuhan bayi pada minggu hadapan?

Hello Health Group
 tidak memberikan sebarang khidmat nasihat, diagnosis atau rawatan perubatan.


Nak Otak Cerdas & Ingatan Kuat? Amalkan 5 Makanan Ini Untuk Kuatkan Minda!

Anda ingin tahu cara untuk buatkan ingatan anda lebih baik? Ataupun, anda tercari-cari makanan baik untuk otak dengan nutrisi yang terbaik? Tapi, betul ke ada makanan yang boleh membantu ingatan seseorang?

Untuk mendapatkan lebih banyak info tentang Pemakanan Sihat, sila dapatkan
di sini.

Jangan tertipu dengan dakwaan tertentu tentang makanan baik untuk otak jadi cerdas!

Kadang-kadang, apabila kita lihat produk yang dijual di pasar raya ataupun media sosial, banyak yang mendakwa mempunyai bahan yang
boleh bantu kuatkan lagi ingatan ataupun brainpower.

Sebagai contoh, ada suplemen ataupun kismis yang didakwa boleh bantu anak kuasai matematik dan sains dengan lebih cekap.

Ada juga makanan tambahan yang dikatakan membantu anda lebih fokus dan menguatkan lagi memori.

Menurut Dr. Gad Marshall daripada Pusat Penyelidikan dan Rawatan Alzheimer di
Harvard-affiliated Brigham and Women’s Hospital
, kebanyakan produk yang dijual di pasaran tidak mempunyai sebarang bukti akan keberkesanannya.

Tambahan lagi, disebabkan FDA hanya memantau produk yang dijual dengan dakwaan palsu, mereka tidak dapat menghalang jika penjual bertindak menjual produk mereka dengan dakwaan seperti ‘berkesan membantu fungsi otak’, ‘sesuai untuk kuatkan memori’ dan sebagainya.

Makanan baik untuk otak yang cerdas

Banyak makanan yang boleh diamalkan untuk bantu kesihatan otak. Sebagai contoh,
sayur-sayuran dan buah-buahan
.

Seperti yang kita semua sedia maklum, sayur dan buah ada banyak khasiat dan tidak boleh disangkal lagi kebaikannya kepada kesihatan kita.

Tetapi, makanan yang menyihatkan bukan terdiri daripada sayur dan buah sahaja! Ada banyak lagi makanan yang boleh bantu tingkatkan kecerdasan otak anda.

1. Makan lebih banyak ikan untuk elak Alzheimer

Jika anda ingin kuatkan memori anda, makan lebih banyak ikan!
Ikan kaya dengan asid lemak omega-3
 yang terbukti dapat membantu individu yang menghidap Alzheimer.

Salmon, tuna, dan sardin adalah contoh ikan yang kaya dengan asid lemak omega-3. Anda boleh cuba makan ikan 2 kali seminggu untuk bantu fungsi otak.

Selain itu, anda juga boleh masak ikan menggunakan cara panggang, bakar ataupun rebus untuk dapatkan rasa dan nutrisi yang maksimum daripada makanan laut itu.

2. Makanan baik untuk otak: Telur

Ramai yang anggap telur sebagai makanan yang tidak berkhasiat. Sebenarnya, tanggapan ini adalah salah kerana ia makanan baik untuk otak tau!

Telur merupakan makanan yang kontroversi kerana mempunyai kolesterol yang tinggi.

Walaupun begitu, telur masih lagi
merupakan makanan yang sihat
 dan sering menjadi sumber protein pilihan individu yang berdiet.

Telur mengandungi kolin yang penting untuk
hippocampus
, pusat memori pada otak. Ibu mengandung juga digalakkan makan telur supaya otak anak dapat berkembang dengan sihat.

Selain itu, telur juga kaya dengan vitamin B7, B12 dan juga asid folik.

3. Kacang mengandungi nutrisi untuk otak

Kacang juga terbukti menjadi makanan baik untuk otak supaya lebih cerdas! Kacang,
terutamanya kacang walnut
, mempunyai banyak protein dan lemak yang baik untuk otak cerdas.

Selain itu, walnut juga mempunyai asid lemak omega-3 dan
alpha linoleic aci
d (ALA) yang dapat bantu turunkan tekanan darah.

Peminat kacang boleh mendapat 2 kebaikan sekali gus daripada tabiat makan kacang kerana ia bukan sahaja baik untuk otak, tetapi juga untuk hati anda!

4. Makanan baik untuk otak: Coklat

Coklat, terutama sekali coklat gelap bukan sahaja mempunyai rasa yang sedap. Malah, ia
padat dengan antioksidan yang boleh melindungi kita daripada radikal bebas
.

Flavonoids, sejenis antioksidan, boleh bantu kuatkan memori dan perlahankan penyakit mental yang disebabkan umur.

Coklat juga merupakan sejenis
mood booster
. Jika anda rasa jengkel sepanjang hari, cuba makan coklat! Pasti ia boleh buatkan hari anda bertambah ceria.

5. Minum teh atau kopi untuk ingatan lebih kuat

Ramai yang anggap
minum teh atau kopi tidak mempunyai sebarang manfaat terhadap kesihatan
. Namun, kafein mempunyai kebaikannya yang tersendiri yang mungkin anda tidak tahu!

Menurut sebuah kajian, minum kopi atau teh pada waktu pagi bukan sahaja boleh bantu anda fokus dalam jangka masa pendek,
malah ia juga boleh bantu kuatkan ingatan anda!

Tambah lagi, individu yang minum lebih banyak kafein ketika ingin ambil peperiksaan didapati mendapat markah yang lebih tinggi dalam ujian yang menguji kekuatan mental!

Makanan tidak akan buatkan anda bijak serta-merta

Jangan anggap makan secara sihat boleh tiba-tiba buatkan anda pandai atau mampu berfikir dengan pantas secara tiba-tiba!

Anda tidak akan jadi genius walaupun setiap hari makan ikan yang kaya dengan omega-3.

Anda masih perlu amalkan gaya hidup yang sihat seperti bersenam, tidur yang cukup, dan makan makanan yang mempunyai nutrisi untuk otak secara konsisten. Barulah kesannya dapat dirasai!

Samalah seperti
makan lobak merah yang katanya boleh buatkan mata menjadi sihat
.

Walau banyak manapun anda makan lobak merah, mata anda tidak akan jadi lebih baik daripada keadaannya sekarang.


Ramai Tak Tahu, Rupanya Ada Beza Antara Diet Vegetarian & Vegan, Kedua-duanya Tak Sama!

Anda gemarkan diet sayur? Ramai yang mengamalkan diet vegan atau vegetarian, namun kedua-duanya mempunyai perbezaan. Ini perbezaan dan manfaat vegetarian kepada tubuh badan.

Apakah itu vegetarianisme?

Berdasarkan maklumat daripada
Vegetarian Society
, vegetarian ialah mereka yang tidak mengambil atau memakan sebarang produk atau produk hasilan yang berasaskan kepada haiwan yang disembelih.

Antara jenis makanan yang tidak dimakan oleh golongan vegetarian seperti daging lembu
, daging kambing, ayam, ayam belanda dan itik.

Kumpulan vegetarian juga tidak mengambil sebarang jenis ikan mahupun kerang-kerangan.

Mereka juga tidak memakan sebarang serangga. Selain itu, pengamal vegetarian juga tidak memakan rennet atau gelatin yang bersumberkan daripada protein haiwan.

Begitu juga dengan sebarang stok seperti stok ayam, stok tulang atau stok ikan yang berasal daripada haiwan.

Namun, kebanyakan daripada pengamal vegetarian ini mengambil produk hasilan haiwan yang tidak melibatkan penyembelihan.

Antaranya seperti telur, madu, susu, keju dan juga yogurt.

Berbanding veganisme, vegetarianisme tidaklah begitu ketat dengan soal pemakanan.

Ini boleh dilihat berdasarkan kepada beberapa pengelasan jenis diet vegetarian seperti di bawah ini:

Lacto-ovo-vegetarian.
 Mereka yang mengamalkan jenis diet ini mengelakkan diri daripada kesemua jenis daging dan ikan. Namun, mereka masih lagi mengambil produk tenusu dan juga telur.

Lacto-vegetarian.
 Mereka yang mengamalkan diet jenis ini pula tidak mengambil sebarang sumber daging, ikan dan juga telur. Namun mereka masih lagi mengambil produk-produk tenusu.

Ovo-vegetarian.
 Mereka yang mengamalkan diet ini tidak makan daging, ikan dan sumber tenusu. Namun, mereka masih mengambil telur.

Pescatarian.
 Mereka yang mengamalkan diet jenis ini mengelakkan sumber daging namun masih makan ikan dan jenis makanan laut yang lain. Namun, ramai yang menganggap bahawa diet jenis ini merupakan diet semi vegetarian disebabkan ia tidak memenuhi definisi vegetarianisme.

Apakah itu veganisme atau diet sayur?

Veganisme pula ialah satu bentuk diet vegetarian yang lebih ketat.

Vegan mengelak penggunaan atau pengambilan sebarang produk yang berasaskan haiwan.

Vegan Society
 mendefinisikan veganisme sebagai “cara hidup yang berusaha untuk mengecualikan semua bentuk eksploitasi dan kekejaman terhadap haiwan yang dijadikan sebagai makanan, pakaian, atau tujuan lain,’.

Vegan dengan tegas mengelakkan pengambilan makanan atau minuman yang mengandungi sumber daging, burung, ikan, telur, produk tenusu, madu, serangga, produk protein haiwan seperti gelatin dan stok haiwan.

Selain daripada pemakanan, pengamal vegan juga akan cuba mengelakkan diri mereka daripada terlibat atau menggunakan sebarang produk yang terhasil daripada haiwan.

Antaranya seperti kapas haiwan, lilin lebah, produk berasaskan kulit dan sabun atau sebarang produk yang mengandungi lemak haiwan.

Selain itu, mereka juga mengelakkan penggunaan produk kosmetik yang melibatkan uji kaji ke atas haiwan.

Manfaat vegetarian dan kekurangannya

Diet vegetarian sering dikaitkan dengan beberapa manfaat kesihatan tertentu.

Salah satu daripada manfaat vegetarian adalah berkaitan dengan kualiti pemakanan.

Kajian menunjukkan bahawa pengamal vegetarian cenderung untuk mempunyai kualiti makanan yang lebih baik berbanding pemakan daging.

Selain itu, pengamal vegetarian juga didapati mengambil nutrien penting dengan kadar yang lebih tinggi
seperti serat
,
vitamin C
, vitamin E dan
magnesium
.

Selain itu, manfaat vegetarian juga melibatkan penurunan berat badan.

Diet vegetarian merupakan salah satu kaedah yang ampuh jika anda ingin menurunkan berat badan.

Satu tinjauan daripada 12 kajian menyatakan bahawa, kebanyakan pengamal vegetarian mengalami penurunan berat badan sebanyak 2 kilogram lebih dalam tempoh masa 18 minggu berbanding mereka yang bukan vegetarian.

Namun, pengamal vegan atau vegetarian juga mungkin mengalami pengurangan beberapa nutrien penting dalam tubuh.

Ini termasuklah asid lemak omega-3, kalsium, vitamin D dan vitamin B12.

Kekurangan sumber vitamin seperti ini boleh menyebabkan kesan negatif kepada kesihatan secara fizikal dan juga mental.

Bagaimana untuk mengamalkan diet sayur ini?

Diet vegetarian menekankan pengambilan buah-buahan, sayur-sayuran, biji-bijian, kekacang, telur dan produk tenusu.

Sebilangan besar pengamal vegetarian akan makan sebanyak tiga kali sehari beserta makanan ringan atau snek seperti yang diingini.

Bagi diet vegan pula, anda mungkin perlu makan 5 bahagian buah-buahan atau sayuran setiap hari.

Sebagai ganti produk tenusu, anda perlu mengambil minuman seperti susu kacang soya atau susu badam.

Apa yang boleh dimakan dalam diet sayur ini?

Jika mengamalkan diet vegetarian, anda hanya perlu mengikut jenis diet seperti yang telah dinyatakan sebelum ini.

Sama ada diet lacto-ovo, lacto atau ovo. Anda juga boleh mengamalkan diet pescatarian jika gemarkan ikan dan makanan laut.

Namun, jika anda memilih untuk mengamalkan diet vegan, anda tidak boleh makan sebarang haiwan atau produk hasilan daripada haiwan seperti susu, keju atau yogurt.

Anda akan lebih fokus kepada diet sayur 100%. Anda juga perlu mencari alternatif bagi produk tenusu jika mengamalkan diet vegan.

Kini anda telah mengetahui perbezaan diet vegetarian dan vegan yang lebih terkenal sebagai diet sayur.


Senarai Makanan Patut Diambil Dan Perlu Dielak Buat Pesakit Kencing Manis!

Sebut tentang penyakit diabetes, aspek diet itu adalah antara yang penting untuk dikawal. Tetapi apakah sebenarnya senarai makanan untuk pesakit kencing manis?

Untuk mendapatkan lebih banyak info tentang Kencing Manis, sila dapatkannya
di sini.

Apa itu kencing manis?

Sebelum kita mengetahui mengenai makanan untuk pesakit kencing manis, apa kata kita ketahui dulu
mengenai penyakit ini secara ringkas
, okay?

Penyakit kencing manis atau dalam istilah perubatannya,
 Diabetes Melllitus (DM)
 ini, merupakan satu keadaan di mana sekumpulan penyakit metabolisma yang dicirikan dengan kandungan
 gula dalam darah
 yang tinggi untuk jangka masa panjang (kronik).

Masalah peningkatan paras gula dalam darah yang kronik ini juga boleh membawa kepada beberapa komplikasi seperti
tekanan darah tinggi (hipertensi)
, gangguan saraf,
katarak
dan juga
kegagalan fungsi buah pinggang.

Penyakit kencing manis juga cenderung untuk mengakibatkan komplikasi yang boleh membawa maut seperti serangan jantung dan pendarahan dalam otak.

Umumnya,
penyakit ini terbahagi kepada tiga subkategori utama
, iaitu:

Diabetes Mellitus jenis 1 (Type 1 Diabetes Mellitus, T1DM)

Diabetes Mellitus jenis 2 (Type 2 Diabetes Mellitus,T2DM)

Diabetes Mellitus ketika hamil (Gestational Diabetes Mellitus, GDM)

Kawalan senarai makanan untuk pesakit kencing manis

Objektif pengawalan pemakanan adalah untuk mengekalkan paras gula pada tahap normal, mengurangkan
paras kolesterol
dalam darah serta untuk
mengelakkan sebarang komplikasi diabetes
.

Ada tiga kumpulan makanan dalam pengawalan pemakanan untuk pesakit:

Kumpulan senarai makanan untuk pesakit kencing manis elakkan

Semua jenis gula, seperti gula putih, gula perang, gula melaka, gula batu mahupun gula
madu

Minuman manis termasuk minuman berkarbonat dan kordial

Sapuan roti seperti jem, kaya dan marmalad (jem
limau
)

Makanan manis termasuklah seperti
gula-gula, kuih manis, kek, coklat, aiskrim
 dan susu pekat manis

Pencuci mulut, termasuk buah-buahan dalam tin yang ditambah sirap dan agar-agar

Kumpulan makanan yang diambil mengikut sukatan

Bijirin dan hasil bijirin

Nasi

Roti, biskut, kuih yang tidak manis

Pasta, makaroni, spageti, mi, bihun, kuetiau, laksa

Capati, roti canai, tosai

Ubi kentang, ubi kayu, keladi,
keledek

Kekacang

Susu dan sebarang produk hasil tenusu

Buah-buahan

Kumpulan makanan yang boleh diambil secara bebas

Semua jenis sayur-sayuran seperti bayam, parsli, kailan, kubis, sawi, terung, kacang panjang, tomato dan timun

Sayur-sayuran berkanji seperti
lobak merah
, lobak putih, dan labu boleh diambil mengikut sukatan

Semua minuman tanpa gula
, contohnya
teh
 Cina, air kosong, barli dan kopi

Rempah-ratus dan herba, antaranya serbuk cili, serbuk kari, kayu manis, bunga cengkih, ketumbar, halia, serai, jintan, lada hitam, asam jawa, dan kunyit

Semua daging tanpa lemak, ayam tanpa kulit dan lemak, tauhu, telur, ikan serta ikan bilis

Senarai makanan untuk pesakit kencing manis

Berikut adalah cadangan komposisi pengambilan makanan untuk pesakit kencing manis:

1. Karbohidrat

Karbohidrat disyorkan untuk pesakit kencing manis adalah dalam jumlah 46 – 65% daripada jumlah pengambilan kalori harian.

Pesakit diabetes digalakkan untuk mengambil
karbohidrat berserat tinggi
 tidak kurang daripada 130 gram sehari.

2. Lemak

Pengambilan lemak yang disyorkan dalam pengambilan makanan untuk pesakit kencing manis adalah antara 20-25% daripada keperluan kalori harian. Malahan pengambilannya tidak dibenarkan melebihi 30% daripada jumlah pengambilan tenaga.

Komposisi yang disyorkan untuk lemak tepu tidak lebih daripada 7% keperluan kalori.

Bagi lemak tak tepu pula seharusnya tidak melebihi 10%. Pengambilan makanan berkolesterol yang disyorkan tidak kurang daripada 200 miligram sehari.

Anda disarankan untuk mengehadkan pengambilan makanan yang
mengandungi lemak
tepu dan lemak trans,
seperti daging berlemak
.

3. Protein

Keperluan kalori dalam menu untuk pesakit kencing manis adalah antara 10 – 20% daripada jumlah pengambilan kalori.

Sumber protein yang baik adalah ikan, udang, sotong, daging tanpa lemak, ayam tanpa kulit, produk tenusu rendah lemak, kacang-kacangan, tauhu, dan tempe.

4. Natrium

Pengambilan natrium yang disyorkan untuk pesakit diabetes tidak kurang daripada 2,000 miligram sehari. Pesakit kencing manis yang juga mempunyai tekanan darah tinggi perlu
mengurangkan pengambilan natrium.

Sumber natrium termasuk garam, soda dan pengawet, seperti natrium benzoat dan natrium nitrit.

Makan terlalu banyak garam untuk pesakit kencing manis boleh meningkatkan risiko pelbagai komplikasi kesihatan, seperti
masalah jantung
.

5. Serat

Pesakit kencing manis digalakkan mengambil serat dari kacang, buah-buahan dan sayur-sayuran serta sumber karbohidrat yang tinggi.

Pengambilan serat yang disarankan dalam diet untuk pesakit kencing manis adalah sekitar 20 – 35 gram sehari, diperolehi dari pelbagai sumber makanan.

Serat
dapat
membantu anda untuk berasa kenyang lebih lama
, mengurangkan lemak dalam darah, membantu menurunkan gula darah, dan mengurangkan rintangan insulin.

6. Gula

Pengambilan gula dalam menu harian bukanlah perkara yang buruk untuk pesakit kencing manis. Walau bagaimanapun, perkara yang paling penting ialah mengetahui had selamat setiap hari.

Had pengambilan gula yang disyorkan untuk setiap individu dalam sehari adalah antara 50 gram.

Anda juga boleh menggantikan gula anda dengan pemanis rendah kalori dan mengandungi kromium untuk meningkatkan fungsi insulin dalam badan serta membantu
 mengawal gula dalam darah
.


3 KEBURUKAN Selalu Minum Kafein, Salah Satunya Mungkin Punca Anda Sukar Hamil!

Kafein adalah salah satu ubat yang paling biasa. Coklat, coke, kopi, cappucino espresso, latte dan lain-lain menjadi kegamaran. Laman sesawang Coffeeresearch.org meramalkan bahawa lebih daripada 50 peratus (%) orang dewasa minum kopi setiap hari dan 25% lagi adalah peminum sekali-sekala. Salah satu kaji selidik terkini terhadap 10,000 peminum minuman berkafein mendapati bahawa jumlah purata kafein yang digunakan oleh wanita umur reproduktif adalah hampir 100 mg sehari dan jumlah tertinggi boleh mencapai 229mg.

Kafein merosakkan organ tubuh

Kesan pengambilan kafein terhadap kesihatan manusia tidak boleh dipandang rendah. Kafein disukai oleh ramai orang kerana keupayaannya merangsang otak, mengekalkan orang ramai terjaga untuk bekerja atau belajar pada bila-bila masa sepanjang hari. Walau bagaimanapun, kafein juga mempengaruhi sistem organ badan yang lain. Penggunaan kafein bertanggungjawab terhadap peningkatan degupan jantung dan tekanan darah, menghidupkan metabolisme dan mempercepat pembentukan air kencing.

Kafein membawa kepada keguguran dan membahayakan bayi yang belum lahir

Pelbagai kajian mencadangkan bahawa pengambilan kafein akan meningkatkan risiko keguguran. Wanita yang mengambil lebih daripada 200 mg kafein sehari mempunyai dua kali ganda kadar keguguran (25.5%) berbanding mereka yang tidak minum (12.5%). Kajian lanjut menunjukkan bahawa kafein boleh melalui plasenta dan memberi kesan negatif kepada bayi yang sedang berkembang.

Kafein menyebabkan kesukaran untuk hamil

Sesetengah kajian telah menunjukkan bahawa kafein menjadikannya lebih sukar dan lebih lama untuk hamil. Satu kajian menunjukkan bahawa wanita yang minum lebih dari satu cawan kopi sehari hanya mempunyai 50% kemungkinan untuk hamil. Satu lagi kajian terhadap pesakit yang melakukan persenyawaan in-vitro (IVF) menunjukkan bahawa wanita yang menggunakan jumlah kafein rata-rata (50 mg) mungkin menurunkan kadar kelahiran secara langsung.

Walaupun mekanisme yang betul di mana kafein mempengaruhi kesuburan tidak diketahui, jawapannya mungkin berkaitan dengan keupayaan kafein untuk mengawal kualiti telur (oocyte) yang berkembang. Kajian awal tikus dan monyet mengesyorkan kafein menghalang pematangan telur. Telur yang tidak matang tidak akan menyumbang dan tidak dapat menghasilkan kehamilan.

Dengan kebanyakan kajian menunjukkan bahawa kesan kafein dikaitkan dengan jumlah kafein yang diambi. Ia kelihatan langkah yang bijak bagi wanita yang ingin hamil dengan mengurangkan pengambilan kafein.

Oleh itu, sesetengah pakar telah mencadangkanpengambilan kurang dari 100 mg sehari. Pengambilan kafein boleh didapati dari pelbagai sumber termasuk kopi, teh, minuman ringan dan coklat. Wanita yang mengambil sejumlah besar minuman berkafein haruslah menurangkan pengambilan kafein mereka secara berkala untuk mengelakkan sakit kepala, kerengsaan, kegelisahan dan rasa mual.

 Akhir sekali, oleh kerana tiada tahap pengambilan kafein yang dilaporkan tidak berbahaya, anda seharusnya mengelakkan bahan ini jika mempunyai rancangan untuk mendapatkan bayi.


Sindrom Mulut Terbakar

Definisi

Apa itu sindrom mulut terbakar?

Sindrom mulut terbakar adalah rasa ketidaknormalan di dalam mulut, diterangkan oleh pesakit rasanya seperti mulut melecur. Ketidakselesaan ini boleh menjejaskan lidah, gusi, bibir, bahagian dalam pipi, lelangit mulut atau kawasan keseluruhan mulut anda yang terjejas.

Sesetengah pesakit mungkin mengalami kurang deria rasa atau perubahan rasa (pahit atau masin). Orang lain mungkin berasa mulut mereka kering atau melekit. Bagaimanapun, lapisan mulutnya secara klinikal
kelihatan normal dalam kebanyakan kes.

Apakah tanda dan simptom sindrom mulut terbakar?

Kebanyakan pesakit yang mengalami sindrom mulut terbakar adalah wanita menopaus.

Anda mungkin mempunyai rasa panas yang sederhana pada lidah, lelangit, bibir, gusi atau bahagian dalam pipi.

Bagi mereka, perasaan ini bermula pada waktu pagi dan puncak petang, selalunya mereda pada waktu malam.
Dan sesetengah orang mungkin mempunyai perasaan terbakar sepanjang masa. Bagi yang lain, rasa sakit datang dan pergi. Simptom lain mungkin termasuk:

Kebas atau sesemut pada mulut dan lidah

Perubahan rasa seperti rasa pahit atau logam

 Mulut kering atau sakit

Mungkin terdapat tanda dan simptom yang tidak disenaraikan di atas. Jika anda mempunyai sebarang kebimbangan tentang simptom, jumpa doktor atau ahli farmasi anda.

Rawatan

Apa yang perlu saya lakukan?

Anda boleh membantu meredakan simptom di rumah dengan cara:

Kerap minum air.

Menghisap ais yang dihancurkan.

Mengunyah gula gula tanpa gula – ini membantu anda menghasilkan lebih banyak air liur yang membantu menghalang mulut anda kering.

Elakkan makanan panas dan pedas, atau buah-buahan dan jus berasid.

Elakkan produk tembakau dan alkohol.

Kajian tentang sindrom mulut terbakar (BMS) telah memberi tumpuan lebih kepada etiologi berbanding rawatan. Walaupun ketika ini tiada penyembuhan definitif, sindrom kesakitan kronik ini dapat merawat simptom-simptom berdasarkan individu. Rawatan untuk BMS termasuk berikut: nystatin mulut, asid alpha-lipoik dan terapi kognitif, suplemen vitamin Clonazepam, suplemen zink.

Bilakan saya perlu berjumpa doktor?

Terlebih dahulu, anda mungkin berjumpa doktor atau doktor gigi akibat ketidakselesaan mulut. Oleh kerana sindrom mulut terbakat dikaitkan dengan pelbagai keadaan perubatan lain, doktor anda boleh merujuk anda kepada doktor lain seperti doktor kulit (pakar dermatologi), doktor yang pakar dalam masalah telinga, hidung dan tekak (ENT), dan sebagainya.

Pada mulanya, doktor gigi anda dapat mengetahui jika kes anda adalah mengenai pergigian. Doktor boleh memeriksa padanan gigi palsu anda dan juga melihat sama ada anda alah kepada bahana pembuatannya. Selain itu, doktor boleh
 mengesyorkan produk untuk meredakan mulut kering atau menghilangkan jangkitan kulat.

Doktor gigi mungkin menyarankan anda berjumpa doktor anda atau merujukkan anda kepada seorang pakar sekiranya beliau tidak dapat mencari punca pergigian. Anda kemudian boleh melakukan ujian untuk mencari penyebab sindrom mulut terbakar seperti kultur bakteria (terutama anaerobes), pengikisan lidah KOH, kultur kulat, Biopsi lidah atau mukosa, ujian Sialometry atau Schirmer.

Pencegahan

Bagaimanakah saya boleh mencegahnya?

Tiada cara untuk mencegah sindrom mulut terbakar. Walau bagaimanapun, ingat untuk mengelakkan tembakau, makanan berasid, makanan pedas dan tekanan yang berlebihan, anda mungkin dapat mengurangkan ketidakselesaan daripada sindrom mulut terbakat atau mencegah ketidakselesaan anda menjadi semakin teruk.


Bagaimana Untuk Melawan Prehipertensi

Artikel ini ditulis dengan kerjasama
Naluri
.

Anda mungkin pernah mendengar mengenai hipertensi, tetapi tidak ramai yang mengetahui berkenaan prehipertensi. Memiliki prehipertensi bermakna anda berkemungkinan akan memiliki hipertensi jika anda tidak mengubah gaya hidup anda. Ini biasanya berlaku jika bacaan tekanan darah anda mempunyai bilangan teratas secara konsisten sekitar antara 120 hingga 139 mmHg, atau nombor bawah anda secara konsisten sekitar antara 80 hingga 89 mmHg.

Namun, menyedari keadaan anda mungkin tidak menggambarkan kepada amalan hidup yang sihat. Ramai orang menyedari pilihan gaya hidup yang sihat tetapi masih gagal untuk memulakan perubahan. Kekurangan motivasi dalaman dan maklumat yang banyak boleh menjadi faktor penyumbang. Oleh itu, kami telah merumuskan cara yang mudah untuk anda mengingati langkah-langkah asas untuk menangani prehipertensi melalui kategori
Fitness, Food
and
 Fun
.

Fitness
 (Kecergasan)

Berat badan berlebihan meningkatkan risiko mengalami prehipertensi. Kajian telah menunjukkan bahawa dengan beberapa usaha penurunan berat badan, prehipertensi dapat dikurangkan sebanyak 20% di kalangan individu yang berlebihan berat badan.

Mempunyai gaya hidup aktif bukan sahaja membantu anda mengurangkan berat badan tetapi juga membantu anda mengurangkan prehipertensi. Penemuan menunjukkan bahawa jika anda mempunyai tekanan darah tinggi, walaupun dengan hanya 30 minit berjalan kaki dalam kebanyakan hari dalam seminggu dapat membantu mengurangkan tekanan darah anda dengan kira-kira 5 hingga 8 mm Hg. Tetapi anda mestilah konsisten dalam usaha kecergasan anda untuk melihat hasil yang terbaik.

Food
 (Makanan)

Kurangkan pengambilan garam dalam pemakanan dengan mengurangkan makanan terproses serta menggunakan herba atau rempah sebagai ganti garam untuk menambahkan rasa dalam makanan. Catatan pemakanan juga membantu untuk memantau rutin pemakanan anda. Ini membantu anda untuk lebih bertanggungjawab dan membuat kawalan terhadap pengambilan makanan anda. Pastikan anda membaca label makanan dan mengikut pelan pemakanan sihat anda walaupun anda makan di luar.

Mengamalkan diet yang kaya dengan bijirin, buah-buahan, sayur-sayuran dan produk tenusu yang rendah lemak tepu. Meningkatkan jumlah kalium atau
 potassium
 dalam pengambilan makanan anda juga boleh membantu mengurangkan prehipertensi.

Walau bagaimanapun, perkara ini kadangkala akan menjadi satu cabaran untuk melaksanakannya. Oleh itu, mulakan secara beransur-ansur dan konsisten. Jika anda tidak biasa makan sayur-sayuran dalam kuantiti yang banyak, tingkatkan jumlah pengambilannya dengan satu sudu. Sekiranya anda tidak biasa mengambil buah-buahan, tambah buah-buahan yang kaya dengan potassium dalam diet anda sekali seminggu seperti memakan buah pisang yang dicelupkan ke dalam
dark chocolate
 pada hujung minggu. Kedua-dua makanan ini dikatakan membantu mengurangkan hipertensi.

Fun
 (Keseronokan)

Emosi yang kita alami dikaitkan dengan kesihatan kita melalui kitaran yang kasar. Semakin banyak ketakutan dan kemarahan yang kita ada, semakin tinggi risiko untuk mempunyai prehipertensi dan begitu juga sebaliknya. Kajian telah menunjukkan bahawa emosi seperti kemarahan dan kecemasan boleh meningkatkan tekanan darah kepada tahap yang berbeza. Stres dapat meningkatkan hormon stres seperti kortisol dan epinephrine dan dalam jangka masa panjang, dapat meningkatkan kemungkinan memiliki kadar tekanan darah yang tinggi.

Luangkan masa setiap hari untuk berseronok dengan rutin ‘
me time
‘ dan ‘
self care
‘. Ketawa, kebahagiaan dan rasa humor telah ditemui untuk mengurangkan hormon stres, mengurangkan keradangan arteri dan meningkatkan HDL, “kolesterol” yang baik, menurut
American Heart Association (AHA)
. Menonton rancangan yang positif dan lucu sama ada di tv atau di internet juga boleh membantu anda,.

Lebih fleksibel dalam pemikiran anda. Orang-orang yang
 rigid
 dalam pemikiran mereka kadangkala mendapati diri mereka mudah tertekan apabila jangkaan mereka tidak sepadan dengan realiti mereka. Ubah harapan anda untuk menyesuaikan diri dengan realiti semasa anda. Tips yang perlu diingat adalah, walaupun terdapat beberapa aspek dalam kehidupan yang kita mungkin tidak selalu mempunyai kawalan keatasnya, kita masih boleh  mengawal bagaimana kita memilih untuk bertindak balas kepada aspek tersebut.

Kesihatan fizikal kita sangat berkaitan dengan kesihatan mental dan emosi dan begitu juga sebaliknya. Oleh itu, utamakan masa untuk penjagaan diri adalah salah satu pelaburan yang paling penting yang dapat anda lakukan dalam kehidupan dengan pulangan yang sihat sehingga tidak ada jumlah yang dapat dibeli.


AWAS! Ini 7 Punca Dagu Bengkak, Salah Satunya Sebab Jangkitan Kelamin

Terdapat banyak punca yang boleh menyebabkan masalah dagu bengkak. Mereka yang mengalaminya boleh mendapat simptom seperti
ketegangan pada leher, sakit tekak dan sebagainya
.

Anda mungkin pernah mengalami kebengkakan pada leher atau dagu ketika mendapat jangkitan virus.

Dalam kes yang jarang berlaku,
mereka yang mengalami dagu bengkak didiagnosis dengan masalah kanser.

Walau bagaimanapun, andaian tidak sepatutnya dibuat tanpa pemeriksaan lengkap oleh doktor perubatan bertauliah.

Artikel ini akan membincangkan 7 sebab kenapa anda mengalami masalah dagu bengkak.

Teruskan membaca untuk tahu dengan lebih lanjut.

#1 Jangkitan virus menyebabkan dagu bengkak

Bukan semua virus boleh menyebabkan simptom dagu bengkak.

Jangkitan disebabkan masalah selesema atau
keadaan kesihatan yang dikenali sebagai mononukelosis
 berjangkit boleh menyebabkan simptom tersebut.

Walau bagaimanapun, jika anda mengalami jangkitan virus, simptom dagu bengkak tidak akan datang sendiri.

Terdapat indikator lain seperti:

Demam

Sakit kepala

Kelesuan

Sakit tekak

Kebengkakan pada kelenjar air liur
 yang boleh disebabkan oleh virus (
mumps/
beguk
) juga boleh mengakibatkan dagu bengkak.

Hal ini kerana lokasi ketiga-tiga kelenjar tersebut terletak atas sedikit daripada dagu.

Mereka yang mengalaminya juga boleh mendapat
simptom bengkak pipi dan kurang selera makan.

Jika tidak dirawat, ia boleh melarat teruk menyebabkan jangkitan pada otak, ovari dan testis.

Mujurlah penyakit ini boleh
dielakkan melalui penggunaan vaksin.

#2 Jangkitan bakteria

Sama seperti jangkitan virus, terdapat bakteria yang boleh menyebabkan struktur pada leher dan dagu mengalami kebengkakan.

Antaranya adalah jangkitan berpunca daripada spesies
Streptococcus
dan bakteria yang boleh menyebabkan
masalah keradangan pada tonsil.

Simptom lain yang boleh dialami oleh pesakit adalah:

Demam

Sakit tekak

Tonsil kelihatan besar

Bintik-bintik merah dalam kawasan mulut

#3 Masalah berkaitan dengan kelenjar air liur

Selain daripada
mumps
, mereka yang mengalami masalah dengan struktur kelenjar air liur juga boleh mengalami dagu bengkak.

Masalah lazim yang sering dialami pesakit adalah apabila saluran keluar bagi kelenjar tersumbat.

Perkara ini menyebabkan kadar aliran keluar masuk tidak stabil dan akhirnya bengkak.

Pelbagai jenis keadaan (selain jangkitan) yang boleh menyebabkan berlakunya permasalahan ini.

Antaranya adalah:

Sialolithiasis (batu pada kelenjar air liur)

Tumor

Penyakit autoimun sindrom Sjögren

Kebengkakan kelenjar air liur tidak spesifik (sialadenosis)

#4 Jangkitan kelamin punca dagu bengkak

Bukan semua jangkitan kelamin boleh menyebabkan kebengkakan pada kawasan dagu anda.

Malah, ada individu yang tidak mengalami simptom sehinggalah penyakit sudah melarat teruk.

Jangkitan bakteria seperti sifilis boleh menyebabkan masalah dagu bengkak akibat daripada
 kebengkakan kelenjar limfa yang terletak di sekelilingnya.

Ketulan itu biasanya dapat dikesan semasa pesakit berada pada fasa dua bersama dengan simptom lain seperti:

Demam

Sakit otot dan sendi

Ruam pada keseluruhan bahagian badan

#5 Masalah autoimun badan

Apabila sistem imun mula menyerang sel badan yang sihat, pelbagai jenis simptom boleh muncul.

Perkara ini termasuklah dagu bengkak yang turut disebabkan oleh kelenjar limfa.

Masalah artritis reumatoid
 misalnya, boleh menyebabkan kelenjar air liur dan limfa membengkak.

Masalah keradangan pada sendi yang menghubungkan tulang dagu dengan tengkorak juga boleh berlaku.

Bergantung kepada
 jenis masalah autoimun
, pesakit akan mengalami simptom yang berlainan.

Anda mungkin berminat:

Penyakit Autoimun: Adakah Berbahaya Dan Menyebabkan Kematian?

Penyakit Autoimun: Kesilapan Sistem Imun Menyerang Sel Sihat Tubuh

#6 Gigi bongsu pun boleh sebabkan dagu bengkak tau

Kesihatan oral bukanlah perkara yang boleh dipandang ringan.

Jika
gigi bongsu anda gagal untuk keluar
 seperti gigi lain, jangkitan dan gusi bengkak boleh berlaku.

Keadaan ini dikenali sebagai perikonitis.

Jika ia tidak dirawat,
jangkitan tersebut boleh merebak ke tekak dan leher
 menyebabkan kelenjar limfa di kawasan tersebut membengkak.

Terdapat juga satu keadaan yang dikenali sebagai angina Ludwig di mana, jangkitan atau abses (sekumpulan nanah) gigi boleh menyebabkan lantai mulut turut dijangkiti.

Mereka bukan sahaja akan mengalami masalah dagu bengkak malah kesukaran untuk bercakap, demam dan air liur meleleh keluar.

#7 Kanser mulut dan tekak

Kanser yang tumbuh di kawasan oral dan tekak boleh menyebabkan dagu anda kelihatan membengkak.

Adakah ini bermakna kanser lain tidak akan menyebabkan kebengkakan pada dagu?

Jawapannya boleh, apabila kanser tersebut sudah berada pada peringkat akhir dan sudah merebak ke serata sistem.

Bergantung kepada jenis kanser yang dialami, simptom berbeza pada setiap individu.

Gejala lain yang  turut dialami oleh mereka yang mempunyai kanser oral dan tekak adalah:

Sakit tekak atau sakit mulut kronik

Bengkak pada bahagian leher atau pipi

Luka pada lidah atau mulut yang tidak sembuh

Konklusi

Masalah dagu bengkak boleh berpunca daripada pelbagai jenis faktor.

Jika anda turut mengalami
simptom lain seperti demam, batuk dan sakit tekak
, anda digalakkan untuk hadir ke fasiliti kesihatan terdekat dengan kadar segera.


6 Jenis Obesiti

Apa itu obesiti? Masalah obesiti adalah keadaan kesihatan umum yang bukan sahaja dihadapi orang dewasa tetapi kanak-kanak dan remaja juga.

Walaupun terdapat banyak penyakit berbahaya
seperti tekanan darah tinggi
, diabetes dan kanser berpunca daripada obesiti, sesetengah orang masih kurang peduli tentang keadaan kesihatan ini.

Artikel ini akan menyediakan pembaca dengan maklumat berguna mengenai obes.

Untuk mendapatkan lebih banyak info tentang Pemakanan Sihat, sila dapatkannya
di sini.

Kenali apa itu obesiti

Obesiti ditakrifkan sebagai keadaan
pengumpulan terlalu banyak lemak badan
 yang meninggalkan kesan negatif kepada kesihatan mereka.

 Terdapat pelbagai cara yang berbeza untuk menentukan tisu adipos (tisu yang dipenuhi lemak) yang berlebihan tetapi cara yang paling biasa adalah dengan
Indeks Jisim Badan
 (BMI).

Jika BMI anda turun naik antara 25 dan 29.9, anda akan dianggap sebagai
mempunyai berat badan berlebihan
.

Faktor-faktor yang berkaitan dengan obesiti

Obesiti dipengaruhi oleh banyak faktor-faktor lain:

1. Genetik menyebabkan obes

Obes mempunyai hubungan yang kuat dengan komponen genetik. Jika ibu bapa anda mempunyai obesiti, anda mungkin mempunyai risiko yang lebih tinggi untuk mendapatnya.

2. Pemakanan yang tidak sihat

Makan makanan segera dalam jumlah yang banyak

Minum terlalu banyak alkohol
 dan minuman bergula

Kerap makan di luar. Apabila tidak menyediakan makanan sendiri, anda tidak boleh mengawal pengambilan gula.

3. Kekurangan aktiviti fizikal

Ramai orang mempunyai pekerjaan yang
berkaitan dengan duduk di meja
 dan bekerja dengan komputer sepanjang hari, menyebabkan masa aktif terhad.

Jika anda tidak cukup “bergerak” , tenaga daripada makanan yang anda makan disimpan dalam badan anda dalam bentuk lemak. Lama-kelamaan, ini akan membawa kepada obes.

4. Obes disebabkan gangguan emosi

Tekanan, kebimbangan,
kemurungan
 atau sakit kronik boleh membawa kepada makan berlebihan. Dalam tempoh ini, ramai yang cenderung untuk makan lebih banyak dengan harapan lebih bahagia.

5. Keadaan atau masalah kesihatan

Mempunyai beberapa keadaan kesihatan seperti sindrom Cushing atau hipothyroidisme dan
mengambil antidepresan
 (ubat mengurangkan kemurungan) atau kortikosteroid tertentu juga boleh menyebabkan obes.

Baca juga:

Anda Ada Masalah Obesiti & Sering Sakit Lutut? Hanya 1 Cara Ini Boleh Merawatnya!

Obesiti Dan Pencegahannya, Ini Artikel Yang Anda Perlu Baca Di Musim Perayaan!

6 jenis obes

Setelah mengenali apa itu obesiti, anda juga perlu tahu mengenai 6 jenis obes yang utama. Punca yang berbeza membawa kepada pelbagai jenis obesiti.

Beberapa penyelidikan telah mengenalpasti 6 jenis utama obesiti; masing-masing dengan punca tertentu, kesan sampingan, dan rawatan.

Obesiti aktif
. Obesiti jenis ini berkait rapat dengan
kekurangan aktiviti fizikal
. Dalam obesiti jenis ini, bahagian badan tertentu dengan cepat membentuk lemak dan menjadi tidak sihat.

Obesiti makanan
. Jika anda ketagihan makanan yang tidak sihat seperti makanan segera dan makanan ringan, anda mempunyai risiko yang lebih tinggi untuk mempunyai obesiti jeni ini.

Obesiti keresahan.
 Jenis ini dikaitkan dengan tahap tekanan atau kemurungan. Untuk mengelakkannya, anda perlu
mengawal emosi dan perasaan anda.

Obesiti gluten.
 Apa itu obesiti gluten? Obes ini adalah perkara biasa dalam kalangan wanita. Ia sering berlaku semasa tempoh perubahan hormon, seperti akil baligh, kehamilan, dan menopaus.

Obesiti vena
. Masalah pada aliran darah dalam vena merupakan salah satu penyebab obes. Ia adalah masalah genetik, jarang dijumpai dan lebih biasa berlaku semasa
 kehamilan.

Obesiti aterogenik
. Apa itu obesiti aterogenik? Ini adalah satu keadaan sangat berbahaya yang berkaitan dengan penyalahgunaan alkohol. Ia juga boleh menjejaskan organ-organ anda yang lain dan menyebabkan masalah pernafasan.

Masalah obesiti berbahaya kerana akan membawa kepada beberapa kesan sampingan yang negatif ke atas badan anda.

Anda perlu mengamalkan gaya hidup sihat dan berjumpa doktor untuk mendapatkan nasihat terbaik dan rawatan sewajarnya.


Masih KURANG! Hanya 1% Rakyat Malaysia Mendaftar Sebagai Penderma Organ

Topik pemindahan organ (dan derma organ) tidak sering dibincangkan dalam kehidupan seharian.

Ia merupakan salah satu daripada banyak masalah yang cuba diselesaikan oleh komuniti sains. Secara khususnya, ia berkait dengan masalah kekurangan organ.

Di Amerika Syarikat (US), pakar bedah di seluruh negara telah melakukan lebih daripada 39,000 prosedur pemindahan organ pada tahun 2019.

Jumlah tersebut mungkin kelihatan banyak, namun pada Mac 2020, jumlah mereka yang direkodkan sedang menunggu organ adalah lebih daripada 112,000 individu.

Secara puratanya, di US, dianggarkan 95 prosedur pemindahan organ dijalankan setiap hari.

Walau bagaimanapun,
 ia masih tidak cukup untuk menampung keperluan organ
.

Setiap 9 minit, 1 nama akan ditambah dalam senarai menunggu.

Dilema yang berlaku berkaitan dengan permintaan organ yang tinggi bukanlah satu perkara yang boleh diambil mudah.

Artikel ini akan menerangkan perihal perkara yang anda perlu tahu berkenaan dengan prosedur pemindahan organ.

Harapan bagi mereka yang menunggu bekalan organ

Walaupun prosedur pemindahan organ boleh dianggap sebagai satu harapan baharu buat pesakit yang mengalami kerosakan organ, ia tidaklah semudah itu.

Dengan jumlah bekalan organ yang sangat rendah, kebanyakan pesakit berisiko untuk mati tanpa sempat menerima organ yang ditunggu.

Di US, kira-kira 20 pesakit yang menunggu organ mati setiap hari. Kebanyakan pesakit yang disenaraikan sebagai
penerima organ kebiasaannya berada dalam keadaan serius.

Namun, mereka yang bukan didaftarkan untuk menerima organ berada dalam keadaan kritikal.

Terdapat juga individu yang mahu meningkatkan tahap kualiti hidup mereka.

Sebagai contoh, mereka yang menjalani dialisis boleh memilih untuk
menjalani pemindahan organ buah pinggang untuk berhenti bergantung kepada mesin
 bagi membersihkan darah.

Artikel berkaitan:

Kemajuan teknologi membolehkan kita untuk menyelamatkan nyawa pesakit yang pada suatu ketika dahulunya mustahil untuk diselamatkan.

Memang tipulah jika tiada pesakit yang berharap mereka akan menerima berita baik berkaitan dengan stok organ.

Di Malaysia, jumlah mereka yang memerlukan
pemindahan organ buah pinggang pada tahun 2018 adalah seramai 25,000.

Walau bagaimanapun, Malaysia hanya berkeupayaan untuk menjalankan 30 hingga 40 pemindahan buah pinggang setahun.

Jumlah pesakit yang memerlukan buah pinggang meningkat seramai 1,000 setiap tahun.

Mereka yang mendaftar sebagai
penderma organ setakat Ogos tahun 2018 boleh dikira rendah iaitu 424,143 individu
, lebih sedikit daripada 1% berbanding jumlah penduduk di Malaysia.

Daripada jumlah tersebut, bukan semua akan menderma organ setelah mereka meninggal dunia.

Ini berikutan kebenaran masih diperlukan daripada ahli keluarga waris.

Oleh sebab itulah, penting untuk kita tidak merahsiakan niat menjadi penderma daripada pengetahuan keluarga.

Isu agama berkaitan dengan subjek pemindahan organ

Oleh sebab topik ini bukanlah satu subjek yang gemar dibincangkan oleh populasi umum, salah faham berkaitan dengannya mudah tercetus.

Malaysia merupakan negara yang berbilang bangsa dan agama. Kebanyakan isu yang diperbincangkan mengenai subjek pemindahan organ berkait dengan isu agama.

Menurut Pejabat Mufti Wilayah Persekutuan, hukum menderma organ boleh jatuh kepada harus atau haram bergantung kepada keadaan.

Sebagai contoh, mereka yang sudah mati dan ingin menderma organ untuk kegunaan mereka yang memerlukan adalah harus jika ia menepati 4 syarat:

Penderma merupakan seorang yang waras, baligh, tidak dipaksa dan telah mendapat izin penjaga/walinya, Anggota yang boleh diambil hanyalah anggota yang dipersetujui.

Secara umumnya, prosedur pemindahan organ tersebut tidak boleh bersifat hipotetikal. Ini bermakna, telah terbukti oleh kajian pemindahan organ tersebut berkesan untuk menyelamatkan nyawa.

Matlamat prosedur mestilah untuk tujuan perubatan.

Tiada unsur-unsur kontrak jual beli.

Oleh yang sedemikian, mereka yang keliru dengan hukum hakam berkenaan dengan pemindahan organ perlu tahu bahawa keadaan berikut adalah dibenarkan mengikut ajaran Islam:

Mengambil organ daripada mereka yang telah mati untuk tujuan perubatan. Si mati perlu bersetuju semasa mereka masih hidup.

Menggunakan
 organ binatang yang halal dimakan dan telah disembelih
. Haiwan lain hanya boleh digunakan sekiranya seseorang itu berada dalam keadaan darurat.

Memindahkan satu organ kepada bahagian lain pada diri sendiri mengikut keperluan perubatan. Sebagai contoh mangsa kebakaran yang
mengalami kecacatan pada rupa di bahagian muka.

Menggunakan sebarang teknologi untuk berubat sebagai contoh memasang tulang besi dan sebagainya.

Penulis tidak mempunyai pengetahuan yang cukup berkenaan dengan peraturan agama lain.

Namun, menurut Perkhidmatan Kesihatan Nasional, United Kingdom, agama Kristian menggalakkan umatnya untuk mendermakan organ.

Kebaikan dan risiko yang berkait dengan prosedur pemindahan organ

Bukan mudah untuk anda mendermakan organ kepada individu yang tidak kenali.

Dalam prosedur pencarian organ, terdapat dua cara yang boleh dilakukan oleh mereka yang memerlukan.

Penerima organ boleh menunggu dan perlu mengikut giliran berdasarkan kepada senarai pemindahan.

Cari sendiri dalam kalangan ahli keluarga yang sudi menderma organ untuk menyelamatkan nyawa pesakit.

Bergantung kepada integriti sesebuah negara, terdapat dalam kalangan mereka yang membenarkan pendermaan organ berbayar, seperti di Iran.

Mungkin kedengaran seperti tidak beretika.

Namun begitu, kajian yang dibuat pada tahun 2013 di Kanada telah menunjukkan dapatan yang menyokong tindakan tersebut.

Bayaran 10,000 USD kepada penderma bagi
organ buah pinggang boleh meningkatkan kekerapan prosedur pemindahan organ
 dan menyelamatkan banyak nyawa.

Sukar untuk kita letakkan pandangan moral berkenaan dengan pembelian organ terutamanya jika penerima berada dalam keadaan tenat.

Bagi mereka yang menerima, berikut merupakan kebaikan yang dapat dinikmati seusai pemindahan organ:

Jangka hayat lebih lama.

Tidak perlu bergantung kepada mesin dialisis.

Kualiti hidup meningkat dan lebih produktif.

Boleh meluangkan lebih banyak masa di luar hospital.

Walau bagaimanapun, setiap prosedur, terutamanya pemindahan organ berkait dengan risiko tertentu. Sebagai contoh:

Jangkitan kuman selepas pembedahan.

Kegagalan organ untuk berfungsi.

Penolakan organ oleh sistem imun badan.

Pendarahan boleh berlaku semasa pembedahan.

Komplikasi berkaitan dengan
ubat bius seperti masalah pernafasan dan sebagainya.

Konklusi

Pemindahan organ sememangnya berada dalam keadaan kritikal.

Jumlah mereka yang memerlukan organ meningkat saban tahun namun stok organ amat terhad.

Bagi pemindahan organ tertentu, penerima perlu makan ubat cegah penolakan organ bagi mengelakkan komplikasi seumur hidup.

Cabaran yang dialami oleh mereka tidak terhenti selepas pemindahan organ berjaya. Oleh itu, bagi mereka yang masih sihat,
 jaga diri anda dengan sebaiknya.

Mencegah itu lebih baik daripada mengubati.


Tiada Lagi Masalah Perut Menggeleber Selepas Bersalin! Nah, Cuba 9 Petua Ini, Tak Perlu Surgeri!

Selepas bersalin, pastinya kebanyakan wanita ingin mendapatkan kembali bentuk badan langsing, kan? Tapi wujudkah cara tanpa pembedahan yang boleh dicuba? Baca artikel ini.

Badan langsing idaman setiap wanita

Perubahan hormon
 selepas bersalin yang dialami wanita akan membantu mengecutkan rahim dan mengembalikan bentuk badan
sebelum mengandung.

Namun, ia memerlukan masa untuk menghilangkan kulit kendur yang ada pada bahagian perut.

Walau bagaimanapun, dengan usaha dan ketekunan, mendapatkan kembali bentuk badan langsing bukanlah sesuatu yang mustahil, wahai ibu sekalian.

Dalam perkongsian artikel ini, Hello Doktor akan berkongsi petua yang dapat membantu menegangkan kulit perut
selepas kehamilan
 tanpa memerlukan pembedahan.

Tip kembalikan badan langsing selepas bersalin

Umumnya, kaedah yang disenaraikan di bawah boleh membantu untuk memulihkan dan menegangkan kulit perut yang mengeleber dan longgar selepas bersalin.

Tetapi seperkara perlu anda ketahui, ia mungkin tidak memberikan impak yang sama pada setiap individu.

1. Pemakanan seimbang

Kulit memerlukan nutrien untuk mengekalkan keanjalannya. Oleh itu, anda perlu mengambil nutrien yang mencukupi agar kulit kekal berdaya tahan dan lembut.

Makanlah buah-buahan, sayur-sayuran, protein tanpa lemak, dan lemak seimbang untuk meningkatkan keanjalan dan menegangkan kulit yang longgar.

Mengamalkan pemakanan sihat dengan cara berikut juga dapat membantu mengembalikan kesihatan kulit selepas bersalin, seperti:

Buah-buahan dan sayur-sayuran seperti brokoli, bayam, dan strawberi, mengandungi
vitamin A
 dan C.
Vitamin A
 dapat membantu mencegah pengeringan kulit sementara vitamin C membantu menghasilkan kolagen yang memberikan ketegangan pada kulit

Badam, biji bunga matahari, dan kacang hazel mengandungi lemak yang sihat. Ia juga mempunyai vitamin E dan antioksidan yang membantu menjaga kesihatan kulit

Oren, beri hitam, strawberi, dan raspberry mengalakkan pengeluaran kolagen yang membantu dalam menegangkan kulit. Sayuran seperti daun salad, bayam, tomato, brokoli, lobak, ubi bit, dan lada benggala juga merupakan sumber kolagen yang baik

Makanan tinggi kandungan zink, termasuk biji labu, kacang buncis, kacang gajus, dan cendawan, juga dapat membantu menegangkan kulit

Makanan yang kaya dengan protein seperti telur, kekacang, susu soya, taugeh, dan quinoa juga boleh membantu menegangkan otot

2. Aktiviti fizikal

Bersenam dapat menegangkan kulit yang kendur dengan menguatkan otot perut.

Aktiviti ini juga membantu menurunkan berat badan berlebihan, mengencangkan otot perut, membentuk semula tubuh dan mengembalikan badan langsing anda.

Bersenam juga melancarkan peredaran darah, yang meningkatkan bekalan oksigen ke tisu dan membantu meningkatkan kolagen dan elastin – protein matriks ekstraselular yang memberikan keanjalan serta ketahanan terhadap tisu.

Rutin senaman boleh merangkumi:

Senaman kardio
 yang membantu menguatkan otot perut dengan membakar lemak berlebihan

Senaman kekuatan untuk  menguatkan dan menegangkan otot, yang membantu meningkatkan keanjalan kulit

Tambahkan variasi dalam senaman anda dengan memulakan latihan kardio atau kekuatan. Jangan lupa untuk melakukan aktiviti pemanasan badan dan regangan sebelum memulakan senaman.

3. Teknik pernafasan

Tarik nafas dalam-dalam melalui hidung dan biarkan udara memenuhi paru-paru. Hembuskan perlahan-lahan melalui mulut untuk mengosongkan paru-paru.

Latihan pembesaran dan pengecutan perut melalui pernafasan juga boleh berfungsi untuk menegangkan kulit yang longgar. Ia akan membantu mencapai badan langsing idaman anda.

4. Penjagaan minda

Jangan berputus asa sekiranya anda tidak dapat kembali kurus selepas bersalin.

Ia memerlukan masa dan anda perlu memastikan minda berada dalam keadaan sihat dan fokus.

Amalkan teknik pernafasan mendalam dan meditasi

Dengarkan muzik kegemaran anda

Bermain dengan si manja

Lakukan aktiviti luar seperti berkebun

Manfaatkan waktu tidur bayi untuk mendapatkan
tidur siang.
 Kajian menyatakan ibu baharu yang tidur malam kurang daripada 5 jam akan mengalami kesukaran untuk mengurangkan berat badan. Bahkan, mereka cenderung berdepan kenaikan berat badan

Menumpukan kepada kesihatan emosi dan mental akan menyumbang kepada kesejahteraan fizikal yang penting untuk mendapatkan badan langsing.

5. Minum air

Kekal hidrat memberi kesan dan mengekalkan keanjalan kulit. Pastikan anda
minum air dengan kerap sepanjang hari.

Tabiat anda itu akan membantu mengurangkan pengekalan air dan membakar kalori, yang menjadikan kulit longgar kurang kelihatan.

Menggunakan pelembap juga menyumbang kepada proses keanjalan kulit.

6. Penyusuan eksklusif si manja

Penyusuan susu ibu sangat bermanfaat sama ada kepada ibu mahupun bayi.

Beberapa kajian menunjukkan bahawa
penyusuan susu ibu dapat membantu ibu baru kehilangan beberapa kalori tambahan sehari.

Ini sudah pasti dapat mempercepatkan proses untuk mendapatkan tubuh yang diidamkan.

7. Proses pengelupasan kulit

Pengelupasan akan mendorong pertumbuhan kulit baharu yang lebih sihat dan anjal.

Ia juga meningkatkan peredaran darah, yang penting untuk penghasilkan kulit baharu serta meningkatkan keanjalan.

Anda boleh gunakan loofah atau span mandian untuk menggosok bahagian perut semasa mandi.

8. Balutan badan di spa

Untuk mendapatkan badan langsing dan mengembalikan keanjalan kulit, anda juga boleh melakukan balutan badan di spa. Namun, hasil yang diperolehi lebih bersifat sementara.

Balutan yang dilakukan di spa mengandungi garam laut, tanah liat, atau minyak berkhasiat. Kesemua bahan-bahan tersebut dapat menyahtoksin kulit dan membantu menegangkannya.

9. Mengurut badan

Mendapatkan urutan perut dapat melancarkan peredaran darah.

Walau bagaimanapun, periksa dengan doktor sebelum memasukkannya ke dalam rutin harian anda selepas bersalin.

Anda boleh menggunakan
minyak zaitun
 untuk menggosok perut kerana minyak tersebut mengandungi fungsi antioksidan.

Teruskan mencuba

Usah berasa bimbang jika anda tidak dapat menyingkirkan kulit kendur walaupun selepas aktif dan mengamalkan pemakanan seimbang.

Teruskan usaha untuk mendapatkan badan langsing dan jangan berputus asa. Anda pasti dapat mencapainya!


AWAS! Air Kencing Terasa Panas Bukan Hanya Sebab Demam, Ini Petanda Jangkitan Kelamin?

Pernahkah kalian terasa air kencing panas saat demam? Jika ya, bukan anda seorang sahaja yang pernah mengalaminya!

Ini kerana mungkin memang kondisi air kencing panas saat demam ini boleh terjadi dan
ia sering kali dikaitkan dengan kondisi
anda ketika itu.

Untuk mengetahui tentang fenomena yang menarik ini dengan lebih mendalam lagi, mari kita semua sama-sama ikuti artikel.

Berapa suhu air kencing yang normal?

Sebelum pergi dengan lebih lanjut lagi, persoalan di atas yang paling penting dan utama ini haruslah dijawab terlebih dahulu.

Untuk pengetahuan anda, suhu air kencing yang normal adalah sekitar 98.6˚F (37˚C) dan
ia sama dengan suhu tubuh badan
.

Pun begitu, ada juga individu yang akan mempunyai air kumbahan dengan variasi suhu yang sedikit panas ataupun sejuk.

Jika anda pernah menjalani ujian urin, kalian mungkin akan perasan bahawa urin di dalam cawan sampel akan terasa sedikit panas.

Ini adalah disebabkan oleh air kencing yang sudahpun keluar daripada tubuh badan akan menjadi sedikit panas ekoran serapan udara luar.

Bagaimana pula jika
suhu tubuh badan kalian agak tinggi angkara kondisi seperti demam
? Adakah air kencing juga akan terkesan?

Kenapa air kencing panas saat demam?

Disebabkan oleh urin akan mengikut suhu tubuh badan itu sendiri, maka akan ada ketika di mana air kencing panas saat demam atau sejuk.

Jika suhu tubuh badan sedikit sejuk ekoran baru usai mandi atau lain-lain, maka jangan terkejut jika suhu urin juga adalah sedikit sejuk.

Manakala jika suhu tubuh badan sedikit panas angkara demam atau baru usai jalani senaman, maka air kencing juga akan sedikit panas.

Secara tipikalnya, suhu urin ini akan kembali menjadi normal apabila
suhu tubuh badan juga telah kembali pada keadaan yang asal
.

Disebabkan itu, anda mungkin tidak perlu terlalu risau jika air kumbahan yang keluar daripada tubuh badan itu terasa berbeza suhunya.

Namun jika ia terlalu sejuk atau panas dan kalian sendiri tidak tahu dalangnya, segera berjumpa doktor untuk diagnosis sebarang penyakit!

Wujudkah sebarang penyebab air kencing panas saat demam

Ya, mungkin juga kondisi air kencing panas adalah disebabkan oleh penyakit lebih berbahaya selain daripada demam biasa.

Berikut merupakan antara punca lain ia boleh berlaku kepada kalian:

#1. Jangkitan penyakit kelamin (STD)

Kondisi ini bukan sahaja menyebabkan rasa panas malahan sakit ketika membuang air kecil akibat kerengsaan pada alat sulit.

Antara STD yang mungkin boleh jadi dalang air kencing panas
 adalah:

Klamidia

Gonorea

Herpes

Sifilis

HIV

Selain menyebabkan rasa panas dan sakit ketika kencing, ia turut melibatkan pengeluaran cecair daripada alat sulit yang berbau serta bernanah.

#2. Air kencing panas saat demam – Jangkitan salur kencing (UTI)

Kondisi ini akan berlaku apabila bakteria berbahaya seperti E.coli memasuki lantas menjejaskan salur kencing individu.

Antara simptom-simptom jangkitan ini berlaku
 adalah seperti berikut:

Air kencing panas

Kerap kencing

Kencing tidak lawas

Kencing berbau

Kencing berdarah

Dalam kebanyakan kes, antibiotik akan diberikan namun ia boleh merebak ke organ lain sekiranya lambat mendapatkan rawatan.

#3. Kecederaan pada uretra

Urin itu bersifat asidik dan jika ia terkena pada uretra yang tercedera, maka akan terjadilah sensasi rasa panas dan sakit ketika kencing.

Kecederaan pada uretra ini mungkin boleh berlaku akibat
 salah teknik cukur bulu kemaluan
 ataupun perlakuan seks yang ganas.

Kebiasaannya, kecederaan ini tidak berbahaya dan boleh pulih sendiri seiring perjalanan waktu namun perlu dijaga daripada jangkitan.

Siapa lebih kerap alami air kencing panas?

Sekiranya anda menghidapi salah satu daripada 3 punca utama di atas tadi, maka kalian adalah golongan yang lebih berisiko tinggi.

Namun jika hendak dibandingkan mengikut jantina, ternyata golongan wanita akan lebih berisiko tinggi. Kenapa?

Ini disebabkan oleh beberapa faktor risiko lain yang turut menyumbang kepada kondisi ini buat wanita termasuklah:

Koyakan dinding faraj selepas bersalin

Perubahan pada faraj selepas menopaus

Jangkitan pada faraj

Manakala bagi lelaki pula, wujud beberapa faktor risiko lain yang menjadi punca kenapa air kencing menjadi hangat iaitu:

Prostatitis

Epididimitis

Konklusinya, air kencing panas saat demam itu adalah normal namun haruslah segera berjumpa doktor jika anda sendiri tidak tahu punca sebenar ia berlaku.


Atherosklerosis

Definisi

Apa itu Atherosklerosis?

Atherosklerosis ialah penyakit di mana plak terbentuk di dalam saluran darah arteri. Arteri merupakan saluran darah yang membawa darah kaya dengan oksigen ke jantung dan bahagian lain dalam badan anda. Plak terdiri daripada lemak, kolesterol, kalsium dan bahan lain yang ditemui dalam darah. Dari semasa ke semasa, plak ini menjadi keras dan menyempitkan arteri anda. Ini mengehadkan pengaliran darah yang kaya dengan oksigen kepada organ dan bahagian lain dalam badan. Atherosklerosis boleh menyebabkan masalah yang lebih serius seperti serangan jantung, angin ahmar (strok) atau kematian.

Apakah kebarangkalian Atherosklerosis?

Atherosklerosis adalah masalah yang biasa berlaku seiring usia. Semakin anda meningkat usia, semakin tinggi risiko anda untuk mendapat atherosklerosis. Faktor keturunan atau gaya hidup menyebabkan plak terbentuk di dalam arteri anda seiring usia. Semakin anda mencapai pertengahan usia atau semakin tua, plak yang terbentuk sudah cukup untuk menyebabkan munculnya tanda-tanda atau simptom. Bagi lelaki, risiko meningkat selepas usia 45 tahun. Bagi wanita pula, risiko meningkat selepas umur 55 tahun.

Ia boleh diuruskan dengan mengurangkan faktor risiko. Sila berbincang dengan doktor untuk maklumat lanjut.

Simptom-simptom

Apakah simptom-simptom Atherosklerosis?

Atherosklerosis terjadi secara berperingkat, bukan dengan segera. Atherosklerosis sederhana biasanya tidak mempunyai sebarang simptom.

Anda biasanya tidak mempunyai simptom atherosklerosis sehingga arteri tersebut menjadi sangat sempit atau tersumbat dan tidak boleh mengalirkan darah pada organ dan tisu anda. Kadang kala, darah beku menghalang aliran darah secara keseluruhan, atau terpecah dan menyebabkan serangan jantung atau angin ahmar (strok).

Simptom atherosklerosis sederhana hingga serius bergantung kepada ateri yang terjejas, antaranya ialah:

Jika atherosklerosis berlaku di dalam arteri jantung, anda mungkin mengalami simptom seperti sakit dada atau tekanan dada (angina)

Jika atherosklerosis berlaku di dalam arteri menuju otak, anda mungkin mengalami tanda dan simptom seperti kebas atau lemah pada lengan atau kaki secara tiba-tiba, sukar bercakap atau percakapan tidak jelas,hilang penglihatan sementara pada satu mata, atau otot muka layu. Tanda ini adalah serangan ischemia sementara (TIA), di mana jika dibiarkan tanpa rawatan akan menyebabkan strok.

Jika atherosklerosis berlaku di dalam arteri pada lengan dan kaki anda, anda mungkin mengalami simptom penyakit arteri pinggir seperti sakit kaki semasa berjalan (
claudication
)

Jika atherosklerosis berlaku di dalam arteri menuju buah pinggang, anda akan mendapat tekanan darah tinggi atau kegagalan buah pinggang.

Bila saya harus berjumpa doktor?

Diagnosis dan rawatan awal boleh menghentikan atherosklerosis daripada menjadi teruk dan menghalang daripada serangan jantung atau strok atau kecemasan perubatan lain. Sila berbincang dengan doktor anda sesegera mungkin untuk menghalang keadaan serius ini.

Jika anda mengalami mana-mana tanda dan simptom yang disenaraikan di atas atau anda mempunyai apa-apa persoalan, sila berunding dengan doktor anda. Setiap tubuh manusia bertindak dengan berbeza. Oleh itu, berbincang dengan doktor anda adalah perkara yang terbaik untuk menentukan apa yang terbaik untuk situasi anda..

Punca

Apakah Punca Atherosklerosis?

Plak yang terbentuk dan menjadikan arteri keras mengehadkan aliran darah dalam saluran arteri, menghalang organ dan tisu anda daripada mendapat darah beroksigen untuk berfungsi.

Punca lazim berikut menyebabkan arteri menjadi keras:

Kolesterol tinggi. Ia boleh menjadi plak keras dan menyekat atau menghalang peredaran darah ke jantung dan organ-organ lain.

Lemak. Makanan tinggi lemak juga menyebabkan plak terbentuk.

Penuaan. Semakin anda berusia, jantung dan saluran darah anda bekerja keras untuk mengepam dan menerima darah. Arteri anda akan menjadi semakin lemah dan menjadi kurang elastik, menyebabkan ia lebih cenderung kepada perbinaan plak.

Beberapa punca lazim lain ialah:

Merokok dan sumber tembakau lain

Rintangan insulin, obesiti atau diabetes

Radang akibat penyakit seperti radang sendi, lupus atau jangkitan atau radang tanpa sebab yang diketahui

Faktor-faktor Risiko

Apakah yang meningkatkan risiko saya kepada Atherosklerosis?

Banyak faktor meningkatkan risiko anda mendapat atherosklerosis. Beberapa risiko boleh dicegah, tetapi sebahagian yang lain tidak dapat dicegah.

Sejarah keluarga. Jika atherosklerosis berlaku dalam keluarga, anda mungkin berisiko untuk mendapat penyakit ini. Keadaan ini dan masalah jantung berkaitan yang lain mungkin diwarisi.

Tekanan darah tinggi. Tekanan darah tinggi boleh merosakkan saluran darah anda dengan menjadikan ia lemah pada bahagian tertentu. Kolesterol dan bahan lain dalam darah anda mungkin mengurangkan fleksibiliti arteri anda dari semasa ke semasa.

Faktor risiko lain termasuklah:

Tinggi kolesterol

Diabetes

Obesiti

Merokok dan penggunaan tembakau lain.

Sejarah keluarga menghidap penyakit jantung awal.

Kurang senaman

Diet tidak sihat

Diagnosis dan Rawatan

Maklumat yang diberikan bukan pengganti untuk sebarang nasihat perubatan. SILA berunding dengan doktor anda untuk maklumat lanjut./strong>

Bagaimana pesakit Atherosklerosis didiagnosis?

Semasa peemriksaan fizikal, doktor anda mungkin menemui tanda-tanda arteri menjadi sempit, membesar atau mengeras, antaranya ialah:

Nadi lemah atau hilang di bawah bahagian arteri yang sempit

Tekanan darah menurun pada anggota yang terjejas

Bunyi halus (bruit) pada arteri anda, didengari menggunakan stetoskop

Bergantung kepada keputusan pemeriksaan fizikal, doktor anda mungkin mencadangkan satu atau lebih ujian diagnostik, antaranya ialah:

Ujian darah. Ujian makmal boleh mengesan paras kolesterol dan gula dalam darah tinggi dan menyebabkan peningkatan risiko mendapat atherosklerosis. Anda perlu berpuasa daripada sebarang makanan dan minuman kecuali air masak selama 9 hingga 12 jam sebelum membuat ujian darah.

Doppler ultrasound: doktor anda mungkin menggunakan alatan ultrasound khas (Doppler ultrasound) untuk mengukur tekanan darah anda pada pelbagai tempat sepanjang lengan dan kaki anda. Ukuran ini boleh membantu doktor anda mengukur tahap sumbatan, dan juga kelajuan aliran darah dalam arteri anda.

Indeks pergelangan kaki dan tangan. Ujian ini boleh memberitahui anda jika anda mempunyai atherosklerosis pada kaki dan tapak kaki. Doktor juga akan membandingkan tekanan darah pada pergelangan kaki dengan tekanan darah pada lengan anda. Ini dipanggil sebagai indeks pergelangan kaki dan tangan. Perbezaan tidak normal menunjukkan penyakit vaskular peripheral, biasanya disebabkan oleh atherosklerosis.

Rentak jantung (ECG): ECG biasanya boleh menjelaskan bukti serangan jantung yang lepas. Jika tanda dan simptom anda berlaku semasa bersenam, doktor anda mungkin meminta anda untuk berjalan di atas treadmill atau mengayuh basikal statik semasa ECG diambil.

Ujian stres. Ujian stres juga dikenali sebagai ujian stres senaman, digunakan untuk mengumpulkan maklumat tentang kebolehan jantung anda berfungsi semasa melakukan aktiviti fizikal. Kerana senaman membuatkan jantung anda mengepam dengan lebih kuat dan laju berbanding semasa melakukan aktiviti harian, ujian stres senaman ini boleh menunjukkan masalah dalam jantung yang mungkin tidak dapat dikesan. Ujian ini meliputi berjalan di atas treadmill atau mengayuh basikal statik sementara rima jantung, tekanan darah dan pernafasan anda diperhatikan.

Cardiac catheterization dan angiogram: ujian ini boleh menunjukkan saluran arteri koronari yang menjadi sempit atau tersumbat. Cecair pewarna (dye) dimasukkan ke dalam arteri jantung anda melalui catheter/tiub panjang, nipis yang akan melalui arteri, biasanya pada kaki menuju aretri ke jantung anda. Apabila dye tersebut mengisi ruang arteri, ia akan terlihat pada X-ray, dan mendedahkan kawasan yang tersumbat.

Ujian imbasan lain. Doktor anda mungkin menggunakan ultrasound, imbasan CT atau imbasan MRA untuk mengkaji saluran arteri anda. Ujian -ujian ini akan menunjukkan arteri besar yang mengeras dan menjadi sempit, serta pembesaran arteri secara berlebihan (aneurysm) dan kalsium yang terlekat pada dinding arteri.

Bagaimana pesakit Atherosklerosis dirawat?

Rawatan termasuk perubahan gaya hidup terkini dengan menghadkan pengambilan lemak dan kolesterol. Anda perlu bersenam dengan lebih kerap untuk memperbaiki kesihatan jantung dan saluran darah anda. Anda  juga perlu rawatan perubatan tambahan, seperti:

Ubat-ubatan

Ubat-ubatan yang membnantu menghalang berlakunya atherosklerosis daripada menjadi semakin teruk ialah:

Ubat menurunkan kolesterol, antaranya ialah statin dan terbitan asid fibrik.

Ubat antiplatelet dan ubat cair darah, seperti aspirin, untuk menghalang daripada beku dan tersumbat dalam arteri anda.

Beta blockers
 atau
calcium channel blockers
 untuk menurunkan tekanan darah anda.

Diuretik, atau pil air, untuk menurunkan tekanan darah anda.

Angiotensin converting enzyme (ACE) inhibitors,
membantu menghalang penyempitan arteri anda.

Pembedahan

Dalam kes tertentu, pembedahan mungkin diperlukan jika simptom teruk atau jika otot atau tisu kulit terancam. Pembedahan untuk merawat atherosklerosis ialah:

Pembedahan
bypass
, meliputi penggunaan salur darah daripada tempat lain dalam badan anda atau tiub sintetik untuk mengalihkan darah disekitar arteri yang tersumbat atau arteri yang sempit.

Terapi thrombolytic, melarutkan darah beku dengan menyuntik ubat kedalam arteri yang terjejas.

Angioplasty, menggunakan tiub halus, fleksibel dipanggil catheter dan belon untuk mengembangkan arteri anda.

Endarterectomy, pembedahan membuang ketulan lemak pada arteri anda.

Atherectomy, membuang plak daripada arteri anda dengan menggunakan catheter yang mempunyai bilah tajam pada salah satu penghujungnya.

Perubahan gaya hidup & rawatan sampingan

Apakah perubahan gaya hidup dan rawatan sampingan yang boleh saya ambil untuk menangani Atherosklerosis?

Kaedah pengubatan sampingan ini mungkin membantu mengurangkan risiko anda mendapat atherosklerosis:

Amalkan diet yang sihat, rendah lemak tepu dan kolesterol

Elak makanan berlemak

Tambahkan ikan dalam diet anda, dua kali setiap minggu

Bersenam selama 30 ke 60 minit sehari, 6 hari seminggu

Kurangkan berat badan jika anda mengalami obesiti atau berat berlebihan

Kawal stres

Rawat keadaan berkaitan atherosklerosis seperti tekanan darah tinggi, tinggi kolesterol dan diabetes.

Sekiranya anda mempunyai sebarang pertanyaan, sila berunding dengan doktor bagi memahami rawatan terbaik untuk anda.


19 Rahsia Seorang Wanita Yang Anda Perlu Tahu Untuk Memahami Dirinya

Sukar untuk memahami isteri ataupun kekasih anda? Wanita sememangnya insan yang sukar untuk difahami dan terlalu banyak rahsia yang tersimpan rapi. Ada masanya mereka ingin berkongsi rahsia itu bersama anda, namun dalam masa yang sama, mereka ingin kekalkan ia sebagai rahsia. Sungguh rumit.

Berikut adalah 19 rahsia hubungan dengan wanita yang anda perlu tahu untuk memahami mereka dengan lebih baik.

Penyayang

Bagi wanita, lelaki yang memiliki ciri-ciri penyayang adalah lebih baik daripada sekadar memiliki penampilan yang menarik. Jadi apabila berdepan dengan situasi terdapat wanita yang kecewa dan menangis, pinjamkan bahu anda dan luangkan masa bersamanya. Dia akan merasa lebih dihargai dan dicintai.

Maskulin

Amat jarang untuk kita lihat pada masa kini situasi di mana lelaki akan membuka pintu kereta untuk wanita. Namun sebenarnya perkara sebegitulah yang disukai oleh wanita. Nampak remeh tapi impaknya besar bagi seorang wanita.

Imej sesuai

Penampilan memainkan peranan yang penting. Pastikan gaya yang anda pilih ideal dan sesuai untuk anda serta mampu menarik hatinya.

Merah

Merah dianggap sebagai antara warna yang garang. Tetapi cuba untuk sekali sekala tampil dengan warna ini, pastinya anda akan tampak lebih menarik dan berkeyakinan.

Jujur

Jika anda melakukan kesilapan, berterus-terang. Normal untuk melakukan kesilapan. Kerana ia sememangnya hakikat bahawa tiada manusia yang sempurna. Tetapi yang penting adalah anda harus sedar tentang kesilapan itu, perbetulkan dan tidak mengulanginya lagi.

Jangan ubah

Jadi pendengar yang setia ketika si dia berdepan masalah. Menasihati boleh tetapi jangan memberi arahan atau memaksa dia berubah. Ia sangat menjengkelkan.

Jangan sekadar mendengar

Apabila dia berkongsi tentang perkara buruk yang berlaku kepadanya, cuba untuk selesaikan dengan menawarkan beberapa cadangan penyelesai. Jangan sekadar mengangguk dan tidak melakukan apa-apa.

Jangan tergesa-gesa

Sesetengah wanita tidak suka tergesa-gesa dalam melakukan hubungan seks. Tunggu sekurang-kurangnya 2 bulan atau sehingga hubungan anda berdua cukup kukuh dan intim.

Perlahan-lahan

Ketika melakukan hubungan seks, jangan tergesa-gesa. Ambil masa dan nikmatinya.

Seks Selamat

Wanita cenderung menghargai usaha anda untuk melakukan seks yang selamat. Ini boleh membawa perasaan terlindung kepadanya.

Ketahui Apa yang Dia Mahu di Tempat Tidur

Wanita terlalu malu untuk bercakap mengenai apa yang diinginkan ketika melakukan hubungan seks. Anda boleh bertanya dengan cara yang positif dan bijak.

Prestasi menghampakan

Jika suatu malam, anda tidak mencapai orgasm, berbincanglah. Jangan mendiamkan diri. Ini boleh menyebabkan si dia memikirkan sesuatu yang buruk sedang berlaku.

Cerminan cinta

Ada masanya cinta tidak perlu dilafazkan. Si dia mungkin meniru gerak isyarat anda, memakai warna kegemaran anda, atau tersenyum apabila anda tersenyum sebagai tanda cintanya pada anda.

Kongsi baju

Pasangan anda mungkin suka memakai pakaian anda kerana aroma peluh lelaki dapat membuatnya merasa aman dan santai seolah-olah anda berada di sisinya.

Puji dan teruskan memuji

Jangan pernah bosan untuk memuji si dia. Pujilah apa sahaja sama ada tentang rambut baru, atau pakaiannya. Namun pastikan pujian itu jujur dari hati.

Topik hubungan

Jangan panik jika si dia ingin berbicara mengenai hubungan kalian. Bersikap jujur dan saling berkongsi tentang apa yang berlaku bagi menguatkan hubungan cinta dan emosi anda.

Pandang ke matanya

Dari mata turun ke hati. Jadi apabila berbual atau ketika melakukan hubungan seks, pastikan anda cuba untuk memandang ke matanya. Ia mungkin tampak remeh tapi ia sebenarnya mampu mengeratkan hubungan kalian.

Berikan masa

Seandainya si dia mahu berbincang sesuatu dengan anda, luangkan masa anda. Jangan cuba mengelak atau mencari alasan kerana seseorang wanita itu mungkin tidak akan berasa selesa untuk berbincang mengenainya buat kali yang kedua.

Romantik

Sikap romantik pastinya dapat menghangatkan sesebuah hubungan. Berpegang tangan ketika berjalan mahupun memberikan sekuntum bunga. Atau kalau berkemampuan, buatlah sesuatu yang istimewa untuk si dia pasti dapat membuatkan hatinya bahagia.

Mengetahui lebih banyak tentang wanita yang anda sayangi pastinya akan membantu untuk meningkatkan rasa kasih antara anda berdua. Apa yang penting dalam sesebuah hubungan adalah untuk kekal berkomunikasi.


Cari Face Mist Terbaik Untuk Kulit Anda? Ini Tipnya Sebelum Beli

Penjagaan kulit wajah memerlukan rutin
 yang lengkap dengan produk seperti pencuci, toner, serum, esen, pelembap, pelindung matahari dan banyak lagi. Namun, masih ramai yang mungkin lupa untuk membeli dan memakai
facemist
 terbaik! Kenapa?

Untuk mendapatkan lebih banyak informasi berkenaan Kesihatan Kulit, anda boleh klik
di sini
.

Apa itu produk
face mist
?

Sesuai dengan namanya, ia adalah sejenis produk cecair yang digunakan dengan cara disemburkan ke kulit muka seperti konsep botol aerosol. Kebiasaannya,
facemist
 diamalkan sebagai sentuhan akhir selepas individu itu siap pakai produk lain dan solekan.

Kebanyakan produk ini mengandungi bahan-bahan yang mampu
menghidrat serta menyegarkan kulit
 wajah. Antara ciri yang membezakannya dengan produk lain adalah ia memiliki sifat astrigen.

Dalam pada itu,
 face mist
 terbaik mempunyai pelbagai kandungan vitamin dan mineral yang bakal membuatkan kulit muka tampak lebih muda, sihat dan bermaya. Maka,
ia penting di dalam rutin
 penjagaan wajah setiap orang.

Namun, masih ramai individu yang belum tahu akan kepentingan menggunakan produk ini lantas tidak memasukkan
face mist
 ke dalam rutin penjagaan kulit muka, sedangkan ia banyak manfaat.

Apa manfaat pakai
face mist
?

Pertama, anda kena tahu tujuan utama produk ini digunakan adalah untuk membuat solekan pada kulit muka itu tahan lebih lama. Ia juga akan memberi lebih kilauan agar wajah lebih menyerlah.

Lama-kelamaan, produk ini telah ditambahkan dengan pelbagai bahan-bahan penting seperti asid hyaluronik, glisolik, mandelik,
 kolagen serta
 pelbagai jenis vitamin dan mineral yang bagus untuk kulit.

Baca lagi artikel berkaitan:

Produk Kulit Berasaskan Niacinamide Yang Tengah Hot Di Pasaran, Ada Kesan Sampingan Ke?

Cari Jalan Nak Elak Kulit Muka Berkedut? Ini 9 Produk Antioksidan WAJIB Cuba!

4 Bahan Semula Jadi Untuk Kulit Cantik & Berseri, Tak Payah Lagi Pakai Produk Mahal!

Di samping dapat mengekalkan
 solekan pada tempoh masa lebih panjang
, dalam masa yang sama ia turut mampu menghidrat dan menyegarkan kulit muka anda. Jadi, individu perlu mula fikir untuk mencari
face mist
 terbaik yang wujud di pasaran.

Apa yang mungkin agak mengelirukan adalah ada pelbagai jenis produk mengikut kesesuaian jenis kulit anda masing-masing. Kesilapan memilih dan membeli mungkin akan beri kesan sampingan.

Bagaimana untuk pilih
facemist
 terbaik?

Sebelum memburu produk
facemist
 terbaik di farmasi atau gedung kecantikan, perkara pertama yang perlu anda buat adalah dengan
mengenali dan mengetahui jenis kulit muka
 terlebih dahulu.

Ini kerana bahan-bahan di dalam produk yang anda perlukan mungkin berbeza bergantung kepada jenis kulit:

Normal
 – Mereka dengan jenis
kulit yang normal atau kombinasi
 mungkin tidak perlu risau dengan variasi bahan di dalam produk kerana kebanyakannya ideal dan akan beri kesan yang paling maksimum

Kering
 – Individu dengan jenis kulit kering harus menggunakan
facemist
 dengan bahan penting seperti asid hyaluronik agar kulit lebih lembap dan terhidrasi

Sensitif
 – Individu dengan jenis kulit sensitif harus menggunakan
facemist
 dengan bahan formula asas sahaja agar tiada kesan sampingan yang timbul kelak

Kulit berminyak dan berjerawat
 –
Jika anda ada jenis kulit sebegini
, cari produk bebas minyak atau silikon untuk mengelakkan liang pori tersumbat

Sekiranya anda ingin menggunakan
facemist
 terbaik untuk mengekalkan solekan agar tahan lebih lama, gunakan produk yang bebas daripada alkohol kerana ia boleh mengeringkan kulit wajah.

Selanjutnya jika ingin mendapatkan
kulit muka yang awet muda
, gunakan
facemist
 terbaik dengan vitamin penting yakni C dan E selain bahan tambahan semula jadi seperti ekstrak buah sitrus.

Produk dengan lebih daripada satu fungsi!

Dahulu,
face mist
 itu mungkin hanya dicipta untuk satu tujuan sahaja yakni mengekalkan solekan. Kini, ia telah berevolusi menjadi produk dengan lebih daripada satu fungsi yang bagus untuk kulit.

Sebagai contoh, sudah wujud produk yang menggabungkan fungsi
face mist
 bersama serum, esen, toner
 sekali gus menjadikannya produk 3 dalam 1. Ini bakal menjimatkan wang serta masa anda.

Tidak kurang dengan itu, ia juga biasa dicampurkan dengan bahan SPF yang sangat penting untuk
produk pelindung matahari
. Dengannya, kulit anda akan lebih terlindung dek sinaran bahaya UV.

Bagi anda yang ada masalah kulit berminyak dan berjerawat pula, jangan khuatir untuk cuba pakai
face mist
kerana ia hanya akan menghidratkan kulit namun bukan melembapkan, jadi tidak akan
memudaratkan lagi masalah kulit anda itu
.

Konklusinya, sudah ada banyak produk
facemist
 terbaik di pasaran mengikut kesesuaian jenis dan masalah kulit yang anda hadapi. Dapatkan info dan nasihat pakar kulit untuk tahu lebih lanjut!